title: Shahnamedji

text: Ensimmäiset Osmanien valtakunnan shahnama-tyyliset eepokset kirjoitettiin sulttaani Mehmed II:n aikana. Myös 1500-luvun turkkilaiset kirjailijat kertovat shahnama-runoilijoista, jotka tallensivat tapahtumia Firdawsin tyyliin. Alkuun eepokset olivat satunnaisia tilaustöitä, mutta ajan kuluessa osmanisulttaanit tekivät hovirunoilijan virasta vakituisen. Vuonna 1601 annettu kuninkaallinen asetus nimitti shahnamedjiksi Hukmi Efendin, jonka tuli tallentaa ”voitot, sotaretket, taistelut ja sodat; ja lisäksi viralliset ja arkiset tapahtumat.” Asetuksessa määriteltiin myös tehtävän tärkeys ja shahnamedjin paikka hierarkiassa. Shahnamedjin alaisina työskennelleiden virkamiesten ja avuksi värvättyjen sekä käsityöläisten tuli osoittaa hänelle ehdotonta kuuliaisuutta.


title: Shahnamedji

text: 1600-luvun loppupuolella virka siirtyi valtakunnan viralliselle historioitsijalle. Nämä uudet historioitsijat noudattivat aiempien vuosisatojen suurina historioitsijoina tunnettujen turkkilaiskirjoittajien tyyliä ja luopuivat runomittaisista eepoksista, joiden arvo historiallisena todistusaineistona on yleensä vähäinen. Mustafa Naima, jota pidetään yhtenä merkittävimmistä osmanihistorioitsijoista, oli yksi ensimmäisistä virallisista historioitsijoista.


title: Halo: The Flood

text: Halo: The Flood on yhdysvaltalaisen William C. Dietzin vuonna 2003 kirjoittama tieteisromaani. Kirja pohjautuu vuoden 2001 videopeliin "". Järjestyksessään se on toinen Halo-videopelisarjan universumiin sijoittuva romaani. Vaikkakin "The Flood" seuraa pelin tapahtumia ja käyttää osin jopa samaa dialogia, Dietz on lisännyt kirjaan myös pelissä näkymättömiä tapahtumia.


title: Halo: The Flood

text: Huolimatta siitä, että kirja nousi "Publishers Weekly" -lehden bestseller-listalle toukokuussa 2003, sen vastaanotto oli heikompi kuin sitä edeltäneen "in". Toistuvat taistelukohtaukset sekä kirjan samankaltaisuus "Combat Evolvedin" kanssa nähtiin ongelmina. Dietzin kirjoitustyylijakoi myös mielipiteitä. Sarjan seuraava osa "" julkaistiin saman vuoden kuluessa ja se sijoittui kahden ensimmäisen pelin väliseen aikaan.


title: Halo: The Flood

text: Kirjasta julkaistiin uusintapainos lokakuussa 2010, joka korjasi aiemman version virheitä ja sisälsi uutta materiaalia.


title: Halo: The Flood

text: Kirjasarjan ensimmäinen osa "" menestyi hyvin ja myi yli miljoona kappaletta, jonka seurauksena Microsoft ja kustantaja Del Rey sopivat uusien "Halo" -romaanien tuottamisesta. William C. Dietz oli alun perin vastahakoinen kirjoittamaan kirjaa, sillä hänellä ei ollut aiempaa kokemusta "Halo"-sarjasta. Toisekseen pelisarjan silloinen kehittäjä Bungie ja julkaisija Del Reyn emoyhtiö Random House antoivat hänelle kymmenen viikkoa aikaa kirjan kirjoittamiseen, kun normaalisti hänellä kului siihen aikaa kuusi kuukautta. Hän kuitenkin muutti mieltään huomattuaan "Halon" suosion paikallisessa videopeliliikkeessään ja hänen agenttinsa neuvoteltua kirjoittamisesta hyvän palkkion.


title: Halo: The Flood

text: Hän ei ollut pelannut peliä aiemmin, mutta osti heti sopimuksensa jälkeen Xboxin ja "in" ja kirjoitti muistiinpanoja hahmojen keskusteluista. Hän luki myös "The Fall of Reach" -romaanin ymmärtääkseen paremmin jo valmiiksi luodun universumin. Lopulta hän tykästyi sarjaan niin, että pelasi sitä aika ajoin vielä vuosikymmenen jälkeenkin. Bungie antoi Dietzin käyttöön hänen omien sanojensa mukaan valtavan määrän taustatietoa universumista. Dietzin viimeisteltyä kirjansa Bungie tarkisti sen olevan yhteneväinen muun sarjan kanssa, sillä Bungie pitää kaikkien kirjojen kuuluvan viralliseen kaanoniin.


title: Halo: The Flood

text: Dietz pyysi lupaa lisätä tarinaan ylimääräisiä hahmoja, jotta lukemisesta tulisi nautinnollisempaa niille jotka tuntevatt jo pelin tarinan. Bungie vastusti ajatusta aluksi, mutta suostui siihen sillä ehdolla että kaikki uudet hahmot kuolisivat romaanin lopussa. Dietz oli tyytyväinen saavuttamiinsa kompromisseihin.


title: Halo: The Flood

text: "Halo: The Flood" sijoittuu vuoteen 2552. Tapahtumat jatkuvat kirjasarjan edellisestä osasta "" ja kertovat "" -videopelin tapahtumat useammasta näkökulmasta. Ihmiskunta asuttaa satoja planeettoja ympäri galaksia, jonka on mahdollistanut ylivalonnepeudella matkustaminen sekä kryoniikka. Muukalaisliittouma Covenant on kuitenkin varoituksetta hyökännyt useisiin siirtokuntiin, hävittäen kaiken elämän kyseisiltä planeetoilta. Ihmiskunta on häviämässä sotaa runsaslukuisemmalle ja teknisesti kehittyneemmällä Covenantille. Ihmiskunnan mentettyä yhden tärkeimmistä siirtokunnistaan, Reachin, Master Chiefiä kuljettava "Pillar of Autumn" -alus tekee hypyn hyperavaruuteen (engl. "slipspace") johtaakseen Covenantin pois Maan läheisyydestä.


title: Halo: The Flood

text: United Nations Space Command (lyh. UNSC) on ihmiskunnan suurin ja voimakkain ryhmittymä. Eräs UNSC:n tärkeimmistä erikoisjoukoista ovat Orbital Drop Shock Troopers -sotilaat (lyh. ODST), jotka pudotetaan kohteen pinnalle siihen erityisesti suunnitelluissa pudotuskapseleissa. UNSC:n tärkein sotilasyksikkö ovat kuitenkin SPARTAN -ohjelman sotilaat. Kirjan päähenkilö on Master Chief, yksi harvoista jäljellä olevista Spartan-II -supersotilaista. Hänen mukanansa kulkeva tekoäly Cortana on luotu tohtori Catherine Halseyn, SPARTAN -ohjelman kehittäjän, kloonatuista aivoista.


title: Halo: The Flood

text: "Halo: The Flood" sijoittuu vuoteen 2552. Kirjan, kuten "Combat Evolvedinkin" alussa UNSC:n "Pillar of Autumn" -avaruuslaiva löytää sattumalta valtavan rengasmaailman, Halon. Lähistöllä on Covenantin sotajoukko, joka huomaa yksinäisen "Pillar of Autumnin". Pelätessään vahingoittavansa Halo-rengasta Covenant pyrkii valtaamaan aluksen tuhoamisen sijasta. Miehistön valmistautuessa taisteluun Spartan-II -supersotilas Master Chief herätetään syväjäädytyksestä.


title: Halo: The Flood

text: "Autumnin" kapteeni Jacob Keyes käskee miehistöä hylkäämään laivan. Keyes pelkää tärkeää taktista tietoa sisältävän tekoäly Cortanan joutuvan vihollisen käsiin, joten hän luovuttaa sen Master Chiefille. Master Chief tekee hätälaskun Halon pinnalle pelastusveneellä. Joukko ODST -sotilaita laskeutuu Halolle pudotuskapseleilla. Pinnalla ryhmän johtaja Antonio Silva ja kakkoskomentaja Melissa McKay perustavat tukikohdan ja aloittavat sissisodankäynnin Covenantia vastaan. Covenant on vanginnut kapteeni Keyesin ja vienyt hänet "Truth and Reconciliation" -risteilijälle, josta Master Chief ja ryhmä sotilaita pelastavat hänet. Keyes kertoo Covenantin pitävän Haloa erittäin voimakkaana aseena ja antaa Master Chiefille tehtäväksi löytää Halon hallinnointikeskuksen ennen Covenantia. Chiefin löydettyä hallinnointikeskuksen Cortana huomaa aseen olevan täysin erilainen kuin he alun perin luulivat ja käskee Master Chiefiä etsimään kapteeni Keyesin.


title: Halo: The Flood

text: Keyes ja kersantti Avery Johnson siirtyvät ryhmänsä kanssa suolla sijaitsevalle mystiselle rakennelmalle, jonka sisältä he löytävät joukon auki revittyjä Sangheilejä. Jäljet on aiheuttanut Flood-parasiittieliö, jotka kiinnittyvät uhriinsa ja ottavat tämän kehon hallintaansa. Eräs sotilaista, Wallace Jenkins, joutuu Floodin tartuttamaksi ja jää osittain tietoiseen tilaan. Hän ei kuitenkaan voi hallita täysin kehoaan ja hyökkää McKayn joukkojen kimppuun. Jenkins aikoo tappaa itsensä mutta hänet otetaan vangiksi tutkimuksia varten.


title: Halo: The Flood

text: Master Chief on saapunut samalle suolle kuin Keyes kunnes kyseistä Haloa ylläpitävä tekoäly 343 Guilty Spark lähestyy Master Chiefiä ja kertoo hänen aiemmin kohtaamiensa eliöiden olevan Floodia. Guilty Spark haluaa aktivoida Halon puolustusjärjestelmät tuhotakseen Floodin, mutta tarvitsee Master Chiefin apua sen toteuttamiseen. Chiefin päästyä takaisin hallinnointikeskukseen Guilty Spark antaa hänelle avaimen Halon aktivoimiseen, mutta Cortana estää sen toteutumisen. Hän kertoo Halon olevan ase, mutta Floodin tuhoamisen sijasta Halo tappaa sen ruoan, kaiken älyllisen elämän, näännyttäen Floodin lopulta nälkään. Pyrkiessään estämään Guilty Sparkia aktivoimasta puolustusjärjestelmiä he päättävät tuhota Halon räjäyttämällä sen pinnalle törmänneen "Pillar of Autumnin" fuusioreaktorit, johon he kuitenkin tarvitsevat Keyesin hermoimplantit. Cortanan huomaa Keyesin olevan yhä elossa, mutta olevan Halolta pakoa yrittävän Floodin vankina "Truth and Reconciliationilla". Heidän saapuessaan kapteenin luokse tämä on jo kuollut. Chief noutaa hermoimplantit ja suuntaa "Autumnille".


title: Halo: The Flood

text: Chiefin ja Cortanan suunnatessa "Autumnille" Silva ja McKay evakuoivat tukikohtansa. Silva päättää ottaa haltuunsa "Truth and Reconciliationin" johtaakseen ryhmänsä pois ennen "Autumnin" räjähdystä. He saavat risteilijän onnistuneesti haltuunsa, mutta McKay huomaa ettei Silva ei ota tosissaan Floodin aiheuttamaa vaaraa; jo yhden eliön päästessä Maahan se voi tartuttaa koko planeetan. McKay kiinnittää huomionsa Floodin tartuttamaan Jenkinsiin ja päättää törmätä aluksella Halon pintaan ymmärtäessään Floodin tuhoamisen olevan tärkeämpää kuin heidän selviytymisensä, tappaen kaikki aluksella olevat.


title: Halo: The Flood

text:
"Pillar of Autumnilla" Master Chief joutuu melkein Floodin tartuttamasi, mutta Cortana pelastaa hänet. He onnistuvat horjuttamaan reaktoreiden tasapainoa Guilty Sparkin vastustuksesta huolimatta. Räjähdykseen aikaa olevan laskennan alettua Cortana ohjaa Master Chiefin hangaariin, jossa on vieläkin hävittäjä. Cortana ja Chief onnistuvat pakenemaan juuri ennen räjähdystä ja uskovat olevansa ainoat selviytyjät. Cortana kertoo Chiefille taistelun olevan lopussa, jolloin tämä toteaa Maan olevan yhä vaarassa ja taistelun olevan vasta alussa.
"Halo: The Floodin" vastaanotto oli ristiriitaisempi kuin aiemman osan. Erään arvostelijan mielestä tarina ei erottunut videopelistä tarpeeksi selkeästi, joka teki siitä vähemmän jännittävän. Hän kuitenkin piti kirjan sivutarinoista ja suositteli kirjaa. Arvostelija Josh Carter ei pitänyt kirjan runsaista taistelukohtauksista. "Talking About Games" -sivuston Cliff Bakehornin mielestä kirja avasi "Halon" maailmaa hyvin. Hän piti kuitenkin "The Fall of Rechin" kirjoittajan Eric Nylundin tyylistä enemmän.


title: Halo: The Flood

text: "Nerdsworth Academyn" arvostelija sanooi kirjalla olleen hetkensä, mutta kokonaisuutena se oli pettymys. "About Techin" Eric Qualls piti kirjaa mielenkiintoisena luettavana, vaikka tapahtumat olivatkin samat kuin "Combat Evolvedissa". Kirja-arvostelija James Welch ei ollut pelannut sarjan pelejä aiemmin, mutta nautti silti kirjasta. Hän ei kuitenkaan pitänyt sitä yhtä hyvänä kuin "The Fall of Reachia".


title: Halo: The Flood

text: Dietz itse vastasi kirjan saamaan kritiikkiin kertomalla, että hänet palkattiin nimenomaan kirjoittamaan peli romaanimuotoon. Hän yllättyi kuullessaan, että kaikki eivät pitäneet hänen kirjoittamaansa Master Chiefiä hahmon luonteen mukaisena. Hän kertoi kirjan menneen läpi pelinkehittäjä Bungien tarkastuksesta, mutta piti mahdollisena hänen ja Eric Nylundin versioilla hahmosta olevan eroja, sillä kaikilla kirjailijoilla on oma tyylinsä.


title: Halo: The Flood

text: Kirja nousi pian julkaisunsa jälkeen "Publishers Weekly" -lehden bestseller-listalle. Kirjasarjan seuraava osa "" oli Eric Nylundin kirjoittama ja sijoittui "Combat Evolvedin" ja "Halo 2:den" väliseen aikaan.


title: Helmiäiskalat

text: Helmiäiskalat ("Argyropelecus") on sukasuukalojen suku.


title: Helmiäiskalat

text: Helmiäiskalat ovat pienikokoisia, alle 10 cm:n pituisia kaloja. Niiden ruumis on korkea ja litteä, sekä vatsa tyhjänä teräväreunainen, minkä vuoksi ne muistuttavat kirvestä sivulta katsottuna. Tyypillisiä piirteitä ovat suuret silmät ja kookas suu sekä pään ja vatsan luminoivat valoelimet. Helmiäiskalojen suuret pyöreät ylöspäinsuuntautuneet silmät keräävät kaiken mahdollisen valon pimeästä merestä. Myös helmiäiskalojen suuri suu on suuntautunut ylöspäin. Kalan vatsan valo sulautuu ylhäältä tulevaan valoon joten alapuolella olevat pedot eivät huomaa helmiäiskalaa.


title: Helmiäiskalat

text: Helmiäiskaloja tavataan yleensä viileissä valtamerissä jopa kilometrin syvyteen asti. Helmiäiskalat nousevat yöllä lähemmäs pintaa saaliseläinten perässä. Ne syövät eläinplanktonia sekä pieniä äyriäisiä ja kaloja.


title: Helmiäiskalat

text: Helmiäiskalojen sukuun kuuluu 7 lajia: Vanhimmat helmiäiskalojen fossiiliset jäänteet on ajoitettu keski-myöhäiselle eoseenikaudelle, noin 40 miljoonaa vuotta sitten.


title: Kuolemanvirta

text: Kuolemanvirta on suomalaisen Mustan kuun lapset -yhtyeen vuonna 2016 julkaisema EP-levy. Levy julkaistiin digitaalisena iTunesissa, Spotifyssa sekä YouTubessa.


title: When the Sun Goes Down

text: When the Sun Goes Down on englantilaisen indie rock -yhtye Arctic Monkeysin kappale. Se julkaistiin toisena singlenä yhtyeen debyyttialbumilta "Whatever People Say I Am, That's What I'm Not". Julkaisun myötä kappale nousi Britannian singlelistan kärkeen.


title: When the Sun Goes Down

text: Kappaleen nimi oli alun perin ”Scummy”. Se kertoo prostituutiosta Neepsendin alueella Sheffieldissä.


title: When the Sun Goes Down

text: Kappale kertoo prostituoidusta naisesta.


title: When the Sun Goes Down

text:
”Scummy man” on mies, joka on mahdollisesti naisen parittaja tai asiakas, joka on ostamassa seksiä.
Viittaus The Police -yhtyeen Roxanne-kappaleeseen.
Nainen on selvästi alipukeutunut kylmässä yössä, kun mies saapuu autolla.
Laulaja ilmaisee pettymyksensä naista kohtaan, joka on ryhtynyt prostituoiduksi.


title: When the Sun Goes Down

text: Paul Fraserin ohjaama musiikkivideo esitettiin ensimmäistä kertaa 21. joulukuuta 2005 MTV2-kanavalla (myöh. MTV Rocks). Pääosia videossa esittävät Lauren Socha ja Stephen Graham.


title: Heksabromisyklododekaani

text: Heksabromisyklododekaani eli HBCD (CHBr) on bromattuihin sykloalkaaneihin kuuluva orgaaninen yhdiste. Aiemmin sitä on käytetty runsaasti polymeerien palonsuoja-aineena, mutta sen käyttö kiellettiin vuonna 2013 osana Tukholman sopimusta.


title: Heksabromisyklododekaani

text: Huoneenlämpötilassa heksabromisyklododekaani on valkoista kiteistä ainetta. Se on veteen liukenematonta ja liukenee muun muassa asetoniin, kloorattuihin liuottimiin ja aromaattisiin liuottimiin. Heksabromisyklododekaanilla on useita eri stereoisomeereja. Näistä yleisin on niin kutsuttu γ-isomeeri (79–95 %, CAS 134237-52-8), ja α-isomeeri (10–13 %, CAS 134237-50-6) ja β-isomeeri (1–12 %, CAS 134237-51-7) muodostavat lopun. Eri isomeerien sulamispisteet poikkeavat toisistaan. Yhdisteen paloaestävä vaikutus perustuu siihen, että heksabromisyklododekaanin kuumentuessa se hajoaa muodostaen vetybromidia, joka toimii palon etenemiseen tarvittavien radikaalien sammuttajana.


title: Heksabromisyklododekaani

text: Heksabromisyklododekaania valmistetaan syklododekatrieenin ja bromin välisellä reaktiolla.


title: Heksabromisyklododekaani

text: Heksabromisyklododekaania on käytetty polymeerien palonsuoja-aineena muun muassa polystyreenieristeissä, kankaissa, huonekalujen pehmusteissa ja elektroniikkalaitteissa. Vuonna 2003 yhdistettä käytettiin noin 22 000 tonnia. Se lisättiin Tukholman sopimuksen alaisiin yhdisteisiin vuonna 2013, mikä rajoitti sen käyttöä. Eristeisiin sitä voi käyttää korkeintaan vuoteen 2023 asti ja muu käyttö on kiellettyä. Heksabromisyklododekaani kiellettiin, koska se kertyy ravintoketjussa ja on erittäin hitaasti biohajoava. Yhdisteellä saattaa olla lisääntymiselle haitallisia vaikutuksia ja se vaikuttaa muun muassa kilpirauhashormonien ja lipidien aineenvaihduntaan.


title: Brothers (albumi)

text: Brothers on The Black Keysin kuudes studioalbumi, joka julkaistiin 18. toukokuuta 2010.


title: Brothers (albumi)

text: Kaikki kappaleet kirjoittanut Dan Auerbach ja Patrick Carney, ellei toisin mainita.


title: Matt Helders

text: Matthew ”Matt” Helders (s. 7. toukokuuta 1986 Sheffield) on brittiläinen muusikko, joka tunnetaan parhaiten indie rock -yhtye Arctic Monkeysin rumpalina.


title: Matt Helders

text: Vuonna 2015 Helders aloitti yhteistyön Iggy Popin, Josh Hommen ja Dean Fertitan kanssa. Hän oli mukana soittamassa Iggyn julkaisulla "Post Pop Depression" (2016).


title: Juho Karttunen

text: Juho Karttunen (24. kesäkuuta 1895 Liperi – 4. syyskuuta 1979) oli suomalainen kuvataiteilija.


title: Juho Karttunen

text: Karttunen opiskeli Suomen Taideyhdistyksen piirustuskoulussa 1926–1930 ja sitä ennen Taideteollisessa keskuskoulussa 1924–1926. Hän osallistui Suomen Taiteilijain näyttelyyn 1947.


title: Vilho Musta

text: Vilho (Ville) Musta, sukunimi aik. "Mykkänen" (17. tammikuuta 1886 Kuopio – 6. maaliskuuta 1932) oli suomalainen taidemaalari.


title: Vilho Musta

text: Musta opiskeli Suomen Taideyhdistyksen piirustuskoulussa 1903–1906 ja sitä ennen Taideteollisessa keskuskoulussa 1902–1903. Hän työskenteli myös ammatti- ja koristemaalarina.


title: Oskari Janatuinen

text: Oskari Jaakko Janatuinen (17. syyskuuta 1887 Helsinki – 10. helmikuuta 1945) oli suomalainen kuvanveistäjä.


title: Oskari Janatuinen

text: Janatuinen opiskeli Taideteollisessa keskuskoulussa 1906–1907 ja 1909–1911. Hän osallistui Suomen Taiteilijain näyttelyihin vuosina 1913 ja 1943 välillä. Janatuinen työskenteli kivenhakkaajana 1901–1905. Hän oli sitten Suomen Kiviteollisuus Oy:n palveluksessa muovailijana ja kuvanveistäjänä 1906–1914 ja vuodesta 1914 alkaen hän omisti oman kiviveistämön.


title: Uuno Soldan

text: Uuno (Uno) Konstantin Soldan (9. heinäkuuta 1883 Viipuri – 21. helmikuuta 1954 Loimaa) oli suomalainen taidemaalari.


title: Uuno Soldan

text: Soldan opiskeli Suomen Taideyhdistyksen piirustuskoulussa 1907–1908 ja 1909. Hän osallistui Suomen Taiteilijain näyttelyihin vuosina 1911, 1915 ja 1921 sekä Suomen taideyhdistyksen näyttelyihin 1914 ja 1915. Soldan teki opintomatkan Saksaan 1922 ja hän teki myös maalauksia oleskellessaan Piestanyn kylpylässä Tshekkoslovakiassa vuonna 1931. Soldan asui suurimman osan elämäänsä Loimaalla ja hän vietti kesät Karkun seudulla. Soldan maalasi pääasiassa maisemakuvia sekä Loimaalta että Karkun seudulta.


title: Nick O’Malley

text: Nicholas ”Nick” O’Malley (s. 5. heinäkuuta 1985 Sheffield) on brittiläinen muusikko, joka tunnetaan parhaiten indie rock -yhtye Arctic Monkeysin basistina.


title: Nick O’Malley

text: O’Malley on kertonut aloittaneensa basson soiton 16-vuotiaana, sen jälkeen kun hänen isänsä torjui hänen aikomuksensa soittaa rumpuja ja kitaraa. Ennen Arctic Monkeysiin liittymistä hän soitti bassoa paikallisessa garage rock -yhtye The Dodgemsissa.


title: Nick O’Malley

text: O’Malley valittiin yhtyeeseen väliaikaisena korvaajana Andy Nicholsonille, yhtyeen alkuperäiselle basistille, joka ilmoitti ettei voi osallistua Pohjois-Amerikan kiertueelle toukokuussa 2006. O’Malley kertoi oppineensa yhtyeen debyyttialbumin kaikki kappaleet kahdessa päivässä. Hän esiintyi ensimmäisen kerran yhtyeen äänitteessä singlellä "Leave Before the Lights Come On".


title: Nick O’Malley

text: O’Malley teki ensimmäisen live-esiintymisen yhtyeen kanssa 25. toukokuuta 2006, kun yhtye esitti salaisen keikan Old Blue Last -pubissa Lontoossa. 120-paikkainen pubi nähtiin hyvänä ”testinä” O’Malleylle ennen yhtyeen ensimmäistä Pohjois-Amerikan live-esiintymistä Vancouverissa 20 000 katsojan edessä.


title: Nick O’Malley

text: Vaikka Nicholsonin odotettiin palaavan yhtyeeseen, yhtye ilmoitti, että O’Malley tulisi jatkossa olemaan vakituinen jäsen. Myöhemmin haastattelussa O’Malley kertoi, että koska hän oli tuntenut yhtyeen aiemmin, siihen liittyminen ”ei tuntunut ikinä isolta paineelta”.


title: A Little More

text: A Little More on suomalaisen Isac Elliotin 8. heinäkuuta 2016 julkaistu kuuden kappaleen EP. EP:n kappaleet on äänitetty Los Angelesissa, New Yorkissa ja Helsingissä.


title: A Little More

text: EP:n ensimmäinen single ”Worth Something” julkaistiin 8. huhtikuuta 2016. Toinen single ”What About Me” julkaistiin 23. toukokuuta 2016 ja Isac Elliot esitti sen samana päivänä yhdysvaltalaisessa The Today Show’ssa.


title: Altirhinus

text: Altirhinus (nimen merkitys: "korkea kuono") oli ornithopodeihin kuulunut kasvinsyöjädinosaurus. Se eli liitukaudella 120–105 miljoonaa vuotta sitten. "Altirhinuksen" fossiileja on löydetty Mongoliasta.


title: Altirhinus

text: "Altirhinus" tarkoittaa "korkeaa kuonoa". Tämä viittaa kyseisen matelijan pitkään, kaarevaan nenään. Nimi on kreikkalaista ja latinalaista alkuperää. Etuliite "alti" tulee latinan kielen sanasta "altus", joka tarkoittaa pitkää tai korkeaa. Takaliite "rhin" tarkoittaa kaikkea nenään liittyvää ja tulee kreikan kielen sanasta "rhynchos". Dinosaurukselle nimen antoi brittiläinen tiedemies David B. Norman.


title: Altirhinus

text: Tyyppilajin "A. kurzanovin" nimi on annettu venäläisen paleontologin Sergei Kurzanovin mukaan.


title: Altirhinus

text: Fossiililöydöt "Altirhinuksesta" käsittävät osittaisen kallon ja jäänteitä ainakin viideltä yksilöltä, joista kaksi ovat nuoria. Nämä jäänteet on löydetty Mongoliassa, Dornogovin provinssissa. Fossiilit löytänyt retkikunta koostui venäläisistä ja mongolialaisista paleontologeista. Sergei Kurzanovin opastuksen johdolla jäänteet kaivettiin esiin vuonna 1981.


title: Altirhinus

text: Retken aikana tutkijat olivat löytäneet luita, jotka kuuluivat useammalle kuin yhdelle "Altirhinukselle". He olivat lisäksi löytäneet pienemmän määrän jäänteitä, joiden he uskoivat kuuluneen nuorelle yksikölle. Löydettyjen jäännösten joukkoon lukeutui myös kallo, josta oli säilynyt vain vasen puoli. Muutamia osia rinnasta ja lantiovyöstä löydettiin myös.


title: Altirhinus

text: Toisen löydetyn yksilön jäänteisiin lukeutui kokonainen eturaaja, palasia kylkiluista ja selkänikamia. Toisesta nuoresta ja yhteensä kolmannesta yksilöstä löydettiin 34 vahingoittumatonta häntänikamaa.


title: Altirhinus

text: Lisäksi löydettiin kaksi muuta pienempää yksilöä, mutta niiden luut olivat liian sirpaleisia, jotta niistä olisi ollut paljon hyötyä.


title: Altirhinus

text: "Altirhinuksen" holotyypin fossiilit luokiteltiin alun perin "Iguanodon" -sukuun lajiksi "I. orientalis". Lopulta dinosaurukselle annettiin nimeksi "Altirhinus" vuonna 1998. Muiden sukujen tutkimuksista on tehty johtopäätös, että "Altirhinus" olisi sijoitettava ryhmään Hadrosauroidea.


title: Altirhinus

text: "Altirhinus" näyttää olleen ainakin keskikokoinen ornithopodi, joka on saattanut kasvaa koossa lähelle ryhmän suurempia sukuja. Pituutta oli arviolta 6,5–8 metriä ja painoa noin 1–1,5 tonnia. Kallo oli 76 senttimetriä pitkä.


title: Altirhinus

text: Pitkä kaareva nenä on "Altirhinuksen" ainutlaatuisin ominaisuus. Sen tarkoitus on tuntematon. Jotkut tutkijat uskovat että se saattoi sisältää lisäaistielimen, joka antoi dinosaurukselle erittäin terävän hajuaistin. Jotkut teoretisoivat että se saattoi olla toisarvoinen seksuaalinen tuntomerkki. On lähes mahdotonta arvioida pehmytkudosten luonnetta perustuen fossiileihin ja siksi sen täsmällinen tarkoitus saattaa jäädä arvoitukseksi.


title: Altirhinus

text: "Altirhinuksen" takajalat olivat hiukan pidemmät kuin etujalat. Tämän johdosta tutkijat uskovat, että se saattoi varmasti pystyä tasapainottamaan itsensä takajaloilleen. Molemmissa etujaloissa oli viisi sormea, joista keskimmäinen oli muita paksumpi. Tämä osoittaa että "Altirhinus" saattoi omaksua useimmiten nelijalkaisen asennon. Tutkijat ovat epävarmoja siitä, että liikkuiko "Altirhinus" kaiken aikaa kahdella jalalla, käyttikö se kaikkia neljää jalkaansa vain laiduntaessaan matalaa kasvillisuutta, vai liikkuiko se neljällä jalalla suurimman osan elämästään, tasapainotellen takajaloillaan vain yltääkseen syömään lehtiä korkeista puista. Ensimmäinen vaihtoehto näyttää todennäköisimmältä.


title: Altirhinus

text: "Altirhinuksen" kuono oli hyvin paljon samankaltainen kuin nykypäivän ankoilla. Tämä on esimerkki konvergenttisesta evoluutiosta. "Altirhinus" saattoi todennäköisimmin laiduntaa "nokallaan" ja pureskella poskihampaillaan samanaikaisesti. "Altirhinuksen" häntä oli pitkä ja jäykkä.


title: Altirhinus

text: Tutkijat uskovat että "Altirhinus" pystyi juoksemaan melko suurella nopeudella suojatakseen itseään lihaa syöneiltä teropodeilta. Tila etuhampaiden ja poskihampaiden välissä salli "Altirhinuksen" nyhtää lehtiä hyvin tehokkaasti.


title: Altirhinus

text: "Altirhinuksen" elinympäristö koostui metsistä ja ruohomaista, joissa oli muutamia hajanaisia vesistöjä.


title: Altirhinus

text: "Altirhinus" on todennäköisimmin sukua "Fukuisaurukselle" ja "Muttaburrasaurukselle".


title: Juho Kautto

text: Juho Heikki Kautto (s. 23. heinäkuuta 1971 Äänekoski) on äänekoskelainen työehtosihteeri, poliitikko ja vasemmistoliiton II varapuheenjohtaja.


title: Juho Kautto

text: Kautto on suorittanut paperiprosessinhoitajan (1989) ja puutarhurin (2014) ammatilliset tutkinnot. Varusmiespalveluksen Kautto suoritti Pohjan Prikaatissa Oulussa vuosina 1989-1990. Sotilasarvoltaan Kautto on lääkintämies.


title: Juho Kautto

text: Kautto on työskennellyt Paperiliiton työehtosihteerinä vuodesta 2004. Ennen Paperiliiton palvelukseen siirtymistä Kautto työskenteli paperiteollisuudessa paperiprosessinhoitajana Äänekosken kartonkitehtaalla vuosina 1992–2004 ja sitä ennen myös Varkaudessa, Uimaharjussa sekä Imatralla. Äänekosken kartonkitehtaalla työskennellessään Kautto toimi myös osaston luottamusmiehen tehtävässä.


title: Juho Kautto

text: Kautto on ollut vasemmistoliiton ehdokkaana Keski-Suomen vaalipiirissä eduskuntavaaleissa vuosina 2011 ja 2015. Vuoden 2011 eduskuntavaaleissa Kautto sai vasemmistoliiton ehdokaslistalla 2112 ääntä ja tuli valituksi varakansanedustajaksi, kun Eila Tiainen valittiin Keski-Suomesta vasemmistoliiton kansanedustajaksi. Vuoden 2015 eduskuntavaaleissa Kautto sai 2368 ääntä, ollen jälleen toinen Eila Tiaisen jälkeen vasemmistoliiton listalla, mutta vasemmistoliitto menetti vaaleissa ainoan kansanedustajan paikkansa Keski-Suomesta.


title: Juho Kautto

text: Vasemmistoliittoon Kautto liittyi vuonna 1999. Hänet on valittu vasemmistoliiton ehdokaslistalta Äänekosken kaupunginvaltuustoon vuoden 2000 kunnallisvaaleissa. Kautto erosi kaupunginvaltuuston jäsenyydestä paikkakunnalta muuton vuoksi vuonna 2004, siirryttyään työehtosihteeriksi Paperiliiton palvelukseen Helsinkiin ja muutettuaan Järvenpäähän.


title: Juho Kautto

text: Vasemmistoliiton II varapuheenjohtajaksi Kautto valittiin vasemmistoliiton kahdeksannessa puoluekokouksessa Oulussa 11.6.2016.


title: Juho Kautto

text: Kautolla on kaksi aikuista tytärtä. Kautto harrastaa jalkapalloa, kuntosalia, koiria, sienestystä, marjastusta, mehiläistarhausta sekä hirsiveistoa.


title: Vegas Golden Knights

text: Vegas Golden Knights on NHL-joukkue, jonka kotikaupunki on Las Vegas Nevadan osavaltiossa Yhdysvalloissa. Joukkue liittyi pohjoisamerikkalaiseen NHL-liigaan kaudella 2017–2018, jolloin Vegas Golden Knights aloitti pelaamisen läntisen konferenssin Tyynenmeren divisioonassa.


title: Vegas Golden Knights

text:
Seuran omistaa texasilainen liikemies Bill Foley, joka maksoi 500 miljoonaa dollaria liittymismaksuna NHL:ään.
Huhtikuussa 2017 seuran ensimmäiseksi päävalmentajaksi nimitettiin Gerard Gallant.


title: Vegas Golden Knights

text: Seura eteni ensimmäisellä kaudellaan Stanley Cup loppuotteluihin, jotka hävisi otteluvoitoin 1-4 Washington Capitalsia vastaan. Joukkueessa pelaa suomalainen Erik Haula.


title: Vegas Golden Knights

text: Tilanne 22. tammikuuta 2019


title: Nestor Linnanen

text: Juho Nestor Linnanen (27. huhtikuuta 1873 – 3. tammikuuta 1955) oli suomalainen muurari, joka vuoden 1918 sisällissodan aikana toimi Lahden punakaartin ylipäällikkönä.


title: Nestor Linnanen

text: Hänet valittiin tehtävään sodan alettua 27. tammikuuta, kun Lahden Työväen Järjestyskaarti järjestäytyi Hennalan varuskunnassa ns. Lahden Rykmentiksi. Sodan jälkeen Linnanen vangittiin ja myöhemmin valtiorikosoikeus tuomitsi hänet elinkautiseen vankeusrangaistukseen. Linnanen kuului niihin punaisten johtajiin, joita tammikuussa 1920 voimaan tullut yleinen armahdus ei koskenut.


title: Kautto

text: Kautto on suomalainen sukunimi, joka on muun muassa seuraavilla henkilöillä:


title: Kim Bergstrand

text: Kim Bergstrand (s. 18. huhtikuuta 1968) on ruotsalainen jalkapallovalmentaja ja entinen hyökkääjä. Tammikuusta 2019 lähtien hän toimii Djurgårdens IF:n päävalmentajana.


title: Kim Bergstrand

text: Bergstrand aloitti pelaajauransa IFK Täbyssä, josta siirtyi 15-vuotiaana AIK:n riveihin. Hän debytoi AIK:n edustusmiehistössä kaudella 1986 ja pelasi kaikkiaan 13 Allsvenskan-ottelua. Bergstrand viihtyi AIK:ssa yhdeksän kauden ajan ja vastuuta kertyi mukavasti. Parhaimmalla kaudellaan 1993 Bergstrand iski 11 maalia 20 Allsvenskan-ottelussa. Hän voitti seuran paidassa Ruotsin mestaruuden kaudella 1992.


title: Kim Bergstrand

text: Bergstrand siirtyi AIK:sta Hammarbyhyn kaudeksi 1995. Hän edusti Hammarbytä neljän kauden ajan ja iski kaudella 1996 peräti 14 maalia pelaamissaan 17 1. divisioona-ottelussa. Hammarby nousi Allsvenskaniin kaudeksi 1998, joka jäi myös Bergstrandin viimeiseksi seuran paidassa. Hän jatkoi uraansa vielä Nacka FF:ssä ja IF Brommapojkarnassa, kunnes päätti pelaajauransa kauden 2002 jälkeen.Bergstrand aloitti valmennusuransa Nacka FF:n pelaajavalmentajana kaudella 2001. IF Brommapojkarnan organisaatiossa hän toimi juniorivalmentajana vuosina 2002–2007 ja johdatti joukkueen A-nuorten Ruotsin mestariksi vuonna 2006. Kaudeksi 2008 hän siirtyi seuran edustusjoukkueen päävalmentajaksi. Debyyttikausi Superettanissa päättyi kolmanteen sijaan ja joukkue nousi Allsvenskaniin. Ensimmäinen pääsarjakausi valmentaja päättyi sijaan 12 ja Brommapojkarna säilyi sarjassa. Kaudella 2010 joukkue juuttui sarjajumboksi ja lopulta BP erotti Bergstrandin lokakuun alussa 2010.


title: Kim Bergstrand

text: Marraskuussa 2011 kerrottiin, etät Bergstrand aloittaa kauden 2012 alussa IK Siriuksen päävalmentajana. Upsalalaisseura voitti Bergstrandin alaisuudessa Division 1 Norran mestaruuden kaudella 2013 ja nousi neljän kauden tauon jälkeen Superettaniin. Kaudella 2015 Sirius oli Superettanissa kolmas ja karsi noususta Allsvenskaniin. Nousu jäi lopulta haaveeksi, kun Falkenbergs FF voitti nousukarsinnat vierasmaalisäännön turvin. Kaudella 2016 Sirius jatkoi loistavia peliesityksiään Bergstrandin alaisuudessa. Tiukassa mestaruuskamppailussa Sirius oli lopulta AFC Unitedia parempi yhden maalin erolla ja voitti Superetannin mestaruuden 2016. Mestaruuden myötä Bergstrand nosti seuran Allsvenskaniin ensimmäistä kertaa sitten kauden 1974. Bergstrandin johdoll Sirius säilytti kaudella 2017 sarjapaikkansa ollen Allsvenskanissa seitsemäs. Kaudella 2018 sarjapaikka säilyi neljän pisteen erolla karsintaviivaan. Kauden jälkeen Bergstrand allekirjoitti kolmivuotisen sopimuksen Djurgårdens IF:n kanssa.Bergstrand työskennellyt palomiehenä ja opiskellut valmentajaksi Idrottshögskolanissa. Hän on myös opiskellut Tukholman yliopistossa ja suorittanut Ruotsin jalkapalloliiton pro-lisenssin vuonna 2011. Hän on naimisissa ja hänellä on kaksi lasta.


title: Suomen matelijat ja sammakkoeläimet

text: Suomen matelijat ja sammakkoeläimet on Antti Kolin kirjoittama kirja, jossa hän esittelee Suomessa esiintyviä vaihtolämpisiä maaselkärankaisia eli herppejä, joita tutkii herpetologia. Kirja on ilmestynyt 2015, ja sen on kustantanut Metsäkustannus. Kuvat ovat pääosin Kolin.


title: Suomen matelijat ja sammakkoeläimet

text: Kirja on saanut tukea Suomen tietokirjailijoilta, Tiedonjulkistamisen neuvottelukunnalta, Tiedetoimittajilta ja Finnfotolta.


title: Suomen matelijat ja sammakkoeläimet

text: Kirjan alussa Koli esittelee vaihtolämpöisiä maaselkärankaisia yleisesti ja ihmisen suhdetta niihin. Sen jälkeen luodaan yleiskatsaus Suomen lajistoon, joka koostuu viidestä matelijasta, viidestä "vanhasta" sammakkolajista sekä neljästä hyvin suppealla alueella elävästä lajista.


title: Suomen matelijat ja sammakkoeläimet

text: Koli on tietokirjailija ja luontokuvaaja, ja hän asuu Helsingin Vuosaaressa, jossa hän on pääasiassa lajeja kuvannut.


title: Haussmannin kaupunkiuudistus Pariisissa

text: Hausmannin kaupunkiuudistus oli Pariisissa vuosina 1852–1870 Napoleon III:n määräyksestä prefekti Georges Eugène Haussmannin johdolla suoritettu kaupungin laajakantoinen modernisointihanke, joka lyhyessä ajassa muutti perusteellisesti Pariisin kaupunkikuvan.


title: Haussmannin kaupunkiuudistus Pariisissa

text: Muutokset koskivat kaupunkisuunnittelun kaikki aloja, ja niiden kohteeksi joutui sekä Pariisin vanha keskikaupunki että sen uudemmat laita-alueet. Pariisiin rakennettiin joukko uusia bulevardeja ja muita katuja, joiden tieltä purettiin suuri määrä vanhaa rakennuskantaa. Samalla annettiin uusien rakennusten julkisivuja koskevia määräyksiä ja rakennettiin myös joukko uusia julkisia rakennuksia. Kaupunkiin muodostettiin myös monia uusia aukioita ja viheralueita, ja Pariisiin rakennettiin yös nykyaikainen vesijohto- ja viemäriverkosto. Hankkeeseen liittyi myös vuoden 1860 alueliitos, jossa Pariisiin liitettiin joukko naapurikuntia, ja niiden alueelle ryhdittiin rakentamaan laajoja asunto- ja teollisuusalueita.


title: Haussmannin kaupunkiuudistus Pariisissa

text: Hanke sai monilta aikalaisiltaan osakseen ankaraan arvostelua suurten kustannusten vuoksi ja koska se pitkälti eriytti eri yhteiskuntaluokat eri asuntoalueille. Kuitenkin sitä jatkettiin eräiltä keskeneräisiksi jääneiltä osiltaan vielä sen jälkeenkin, kun Napoleon III oli menettänyt valtansa ja Ranskan kolmas tasavalta perustettiin. Nykyisinkin Pariisin asemakaava on suurelta osaltaan Haussmannin aikaisten suunnitelmien mukainen. Myöhemminkin kaupunkisuunnittelussa on laajalti seurattu Haussmannin hankkeen periaatteita. Niistä luovuttiin joksikin ajaksi 1900-luvulla, mutta niihin on palattu, kun sodanjälkeinen suunnittelu sai vuorostaan osakseen arvostelua.


title: Haussmannin kaupunkiuudistus Pariisissa

text: Pariisin keskusta oli vielä 1800-luvun puolivälissä pitkälti sen kaltainen kuin miksi se oli keskiajalla rakennettu. Kaupunkin väestön kasvu kuitenkin oli varsinkin 1700-luvulla ja 1800-luvulla suuresti kasvattanut sen keskeisten osien asukastiheyttä varsinkin alueella, joka jäi Kaarle V:n aikaisten, Ludvig XIII:n aikana osittain laajennettujen rajojen sisään. Kapeat kadut vaikeuttivat liikennettä. Autoja silloin ei tosin vielä ollut, mutta jatkuvasti kasvanut hevosliikennekin saattoi ruuhkauttaa kadut pahanpäiväisesti. Vuonna 1851 Pariisissa oli 60 269 vaunua, ja kaikkien katujen yhteenlaskettu pituus oli noin 500 kilometriä.), ja vanhoissa rakennuksissa asui yhä enemmän, minkä vuoksi asumisahtaus oli omiaan aiheuttamaan terveydellisiä haittoja. Ajan käsityksen mukaan katujen kapeus ja talojen korkeus yhdessä haittasivat ilmanvaihtoa, ja tauteja aiheuttavien miasmojen oletettiin tällaisissa oloissa leviävän erityisen heposti. Varakkaat luokat pyrkivät yhä suuremmassa määrin muuttamaan pois keskikaupungilta, ja he asettuivat varsinkin Pariisin läntisille ja pohjoisille laita-alueille. Täten keskikaupungista oli tullut yhä selvemmin köyhälistön aluetta ja samalla poliittisesti vaarallista, mikä olikin yhtenä aiheena kaupungin perusteelliselle uudelleenrakentamiselle.


title: Haussmannin kaupunkiuudistus Pariisissa

text: Vuonna 1608 kuningas Henrik IV:n määräyksestä rakennettiin uusi katu Rue Dauphine, joka johti Pont-Neufiltä Filip Augustin aikaiselle kaupunginmuurille saakka, Bucin portille, ja sitä kautta Saint-Germainin kylään. Vaikka toimenpide ei ollut luonteeltaan täysin julkinen ja vaikka uusi katu kulkikin puutarhojen kautta, Rue Dauphine oli kuitenkin Pariisin ensimmäinen suora ja moderni katu.


title: Haussmannin kaupunkiuudistus Pariisissa

text: 1600-luvulla Pariisin ympärille rakennettiin kuninkaiden määräyksestä useita puurivien reunustamia suoria teitä, joista useimmat alun perin sijaitsivat selvästi kaupungin ulkopuolella, mutta jotka kaupungin laajetessa ovat jääneet sen sisään puistokaduiksi. Ainoa keskikaupungille vanhojen korttelien läpi raivattu uusi katu oli vuonna 1689 rakennettu Rue du Roule, joka johti Pont-Neufiltä halleille..


title: Haussmannin kaupunkiuudistus Pariisissa

text: 1700-luvulla viranomaiset aloivat pitää Pariisin keskustan kortteleiden raivaamista välttämättömänä. Seinen varteen rakennettiinkin 1780-luvulla joukko pitkiä rantakatuja, ja samalla purettiin siltojen päällä olleet talot sekä liikenteellisistä että terveydellisistä ja tilankäytöllistä syistä. Ranskan vallankumouksen aikana vuonna 1794 "Taiteilijoiden komissio" julkaisi suunnitelman uusien katujen rakentamiseksi Pariisiin. Yhden niistä oli määrä johtaa Place de la Nationilta suoraan Louvren suurelle kolonnadille, jolloin se olisi ollut nykyisen Avenue Victorian suora jatke. Se ennakoi jo myöhempää suurta itä-länsi-suuntaista akselia, ja tarkoituksena oli myös korostaa julkisten monumenttien merkitystä.


title: Haussmannin kaupunkiuudistus Pariisissa

text: Napoleon I määräsi, että kirkolta valtiolle siirtyneiden kiinteistöjen halki oli rakennettava loistelias katu Jardin des Tuileries'n reunaa pitkin. Vuonna 1807 aloitettiin tämän Rue de Rivolin ensimmäisten arkadien rakentaminen. Toisen tasavallan aikana sitä alettiin jatkaa Hôtel de Villelle saakka, mikä saatiin valmiiksi toisen keisarikunnan aikana. Tämä akseli, johon liittyi useita rakennuksia, oli liikenteen kannalta tehokkaampi kuin Taiteilijoiden komission ehdottama. Siinä käytettiin myös hyväksi vanhaa lain määräystä, jonka mukaan raunioituneiden talojen tilalle ei saanut rakentaa uusia, ellei uudisrakennusten julkisivuja siirretty viranomaisten määräämän linjan taakse. Tämä määräys kuitenkin teki mahdolliseksi leventää yleisiä kulkuväyliä vain hyvin hitaasti. Vuonna 1807 määrättiin Napoleonin määräyksestä vanhojen korttelien läpi puhkaistavaksi myös Rue d'Ulm, joka johti Sainte-Genevièven kirkon (nykyisen Panthéonin) luota Rue des Feuillantines'ille, Val-de-Grâcen sairaalan taakse. Kyseessä oli ensimmäinen katu, jonka avaamiseksi kiinteistöjä pakkolunastettiin.


title: Haussmannin kaupunkiuudistus Pariisissa

text: 1830-luvulla prefekti Rambuteau kiinnitti huomiota vanhojen ylikansoitettujen korttelien liikenteellisiin ja terveydellisiin ongelmiin ja julisti, että pariisilaisille oli annettava "vettä, ilmaa ja varjoa". Vuonna 1836 Pariisiin avatiin hänen mukaansa nimetty katu Rue des Francs-Bourgeois'n ja Rue Saint-Eustachen väliin. Lisäksi Pariisissa nousseet kansannousut olivat jatkuvana huolenaiheena silloiselle hallitukselle, joka itsekin oli saanut alkunsa heinäkuun vallankumouksesta vuonna 1830. Niinpä Rambuteau määräsi samaan aikaan myös Hotel de villeä laajennettavaksi, ja samalla sen eteen oli muodostettava entistä suurempi aukio. Hallituksen käytettävissä olleet keinot olivat kuitenkin vähissä, koska pakkolunastus edellytti voimassa olleiden lakien mukaan varsin painavia perusteita. Uusi 3. toukokuuta 1841 annettu laki väljensi pakkolunastuksen edellytyksiä, mutta laki oli edelleenkin omistajien puolella, jotka saattoivat asettaa erityisen lautakunnan puolustamaan heidän oikeuksiaan.


title: Haussmannin kaupunkiuudistus Pariisissa

text: Toisen keisarikunnan alkuvaiheessa annettiin uusia säädöksiä, jotka yhdessä vuoden 1841 lain kanssa koskivat pakkolunastusta yleiseen tarpeeseen ja järjestelmällistä turvautumista lainanottoon. Nämä säädökset muodostivat laillisen perustan keisarin nimittämän uuden prefektin laajoille valtuuksille.


title: Haussmannin kaupunkiuudistus Pariisissa

text: Napoleon I:n veljenpoika Louis-Napoléon Bonaparte valittiin vuonna 1848 Ranskan presidentiksi. Vuonna 1851 hän teki sotilasvallankaappauksen, ja 2. joulukuuta 1852 hän julistautui Ranskan keisariksi nimellä Napoleon III.


title: Haussmannin kaupunkiuudistus Pariisissa

text:
Napoleon III halusi modernisoida Pariisin. Asuttuaan Lontoossa vuosina 1846–1848 hän oli nähnyt suuren pääkaupungin laajoine puistoineen ja vesijohtoverkkoineen, sekä teollisen vallankumouksen muuttaman maan. Hän omaksui Rambuteaun ajatukset. Yhteiskunnallisista kysymyksistä kiinnostuneena hän halusi parantaa köyhälistön asuinolosuhteita. Vuonna 1860 ennen alueliitosta Pariisin asukastiheys oli noin 36 400 henkeä neliökilometrillä, mutta kymmenen vuotta aikaisemmin se oli hallien läheisyydessä ollut melkein 100 000 henkeä neliökilometriä kohti, ja asumisolot olivat varsin epäterveelliset. Vaikka Napoleon III ei aina osannutkaan ennakoida ratkaisua uudistustöiden vuoksi asuntonsa menettäneiden perheiden ongelmiin heidän joutuessaan muuttamaan kaupungin laitaosiin, hän kuitenkin pani alulle Pariisin 86 ensimmäisen sosiaalisen asuntotalon rakentamisen Cité Rochechouartiin vuonna 1851. Niiden rakentamisen joutui rahoittamaan kaupan ja teollisuuden haarakonttori siltä osin kuin Pariisin kaupungin varat eivät riittäneet. Samojen periaatteiden mukaan, Charles Fourier'n falansterien ja
Étienne Cabet'n Icarien innoittamana hän itse laati 41 asuintalon piirustukset, jotka oli rakennettava työläisiä varten Avenue Daumesnilin varrelle ja jotka olivat näytteillä Pariisin vuoden 1867 maailmannäyttelyssä. Kysymys oli kuitenkin ennen kaikkea julkisvallan yrityksestä pitää hallinnassaan pääkaupunkia, jossa kansannousut olivat vuodesta 1789 lähtien kukistaneet useita hallituksia. Osa kiinteistönomistajistakin, jotka olivat huolissaan omistustensa ja asuntojensa arvosta, vaativat leveitä ja suoria katuja, jotta sotajoukot oli helpompi siirtää paikata toiseen.


title: Haussmannin kaupunkiuudistus Pariisissa

text: Voidakseen toteuttaa suunnitelmansa uuden keisarin oli saatava luja valta-asema, jotta hankkeen vastustajat eivät onnistuisi sitä torjumaan. Näin lujaa asemaa ei kenelläkään hänen edeltäjistään ollut.


title: Haussmannin kaupunkiuudistus Pariisissa

text: Napoleon III:n oli löydettävä kykenevä henkilö johtamaan suurimittaisia töitä. Tämän tehtävän sai osakseen Georges Eugène Haussmann, ankara ja määrätietoinen toiminnan mies, jonka keisari nimitti Seinen departementin prefektiksi kesäkuussa 1853 antaen tälle tehtäväksi "tuulettaa, yhtenäistää ja kaunistaa kaupunki". Keisari ja Haussmann toimivat tehokkaasti yhdessä. Keisari tuki prefektiä vastustajiaan vastaan vuoteen 1870 saakka. Haussmann taas osoittautui kaikissa tapauksissa uskolliseksi, mutta ajoi läpi myös omia ehdotuksiaan, jollainen oli esimerkiksi Boulevard Saint-Germainin rakentaminen.


title: Haussmannin kaupunkiuudistus Pariisissa

text: Näin laaja hanke edellytti monien henkilöiden myötävaikutusta. Sisäasiainministeri Victor de Persigny, joka esitteli Haussmannin Napoleonille, huolehti asian rahoittamisesta yhdessä Pereiren veljesten kanssa. Jean-Charles Alphand huolehti puistoista ja istutuksista yhdessä Jean-Pierre Barillet-Deschampsin kanssa. Haussmann korosti arkkitehti Deschampsin johtaman kaupunkisuunnitteluviraston keskeistä osuutta; tässä suhteessa Haussmannin mukaan "geometrialla ja graafisella suunnittelulla oli tärkeämpi osuus kuin varsinaisella arkkitehtuurilla." Töihin osallistui joukko muitakin arkkitehteja: Victor Baltard suunnitteli Hallit, Théodore Ballu La Trinité -kirkon, Gabriel Davioud teatterit ja Place du Châtelet'n ja Jacques Hittorff Gare du Nordin ja Place de l’Étoilen.


title: Haussmannin kaupunkiuudistus Pariisissa

text: Napoleon III, insinöörit kuten Michel Chevalier ja yrittäjät kuten Pereiren veljekset olivat saaneet vaikutteita saint-simonismista, ja niinpä he uskoivat, että taloudellinen vapaus voisi muuttaa yhteiskunnan ja poistaa köyhyyden. Voimakas ja autoritaarinen hallitus voisi rohkaista kapitalisteja käynnistämään suuria töitä, jotka hyödyttäisivät koko yhteiskuntaa ja varsinkin kaikkein köyhimpiä. Talousjärjestelmän perustana oli pankkilaitos, joka kehittyi huomattavasti. Näille periaatteille löytyi ihanteellinen sovellusalue Pariisin uudistushankkeissa. Haussmannin rakennustyöt käynnistettiin siis valtion toimesta ja valtion asettamissa puitteissa, mutta niitä toteuttivat yksityiset yrittäjät lainarahoituksella.


title: Haussmannin kaupunkiuudistus Pariisissa

text: Ensimmäisessä vaiheessa valtio pakkolunasti omistajiltaan ne alueet, joissa uudistustöitä oli määrä tehdä. Sen jälkeen rakennukset purettiin ja rakennettiin uusia valtakatuja, joiden alla oli vesi- ja kaasujohdot sekä viemärit. Päinvastoin kuin Rambuteau, Haussmann otti suuria lainoja saadakseen toimiinsa varoja, 50–80 miljoonaa frangia vuodessa. Vuodesta 1868 lähtien Pariisin töiden kassa oli erikoikeuksia nauttiva rahoituksen lähde. Valtio maksoi lainojen lyhennykset varoilla, jotka se sai jälleenmyymällä tontteja ostajille, joiden oli sitouduttava rakentamaan uusia kerrostaloja noudattamalla tarkkoja ohjeita. Tämä järjestelmä teki mahdolliseksi käyttää töihin joka vuosi rahamäärä, joka oli kaksi kertaa niin suuri kuin kaupungin budjetti.


title: Haussmannin kaupunkiuudistus Pariisissa

text: Järjestelmä kuitenkin haurastui vähitellen. Kassalta saaduista suurista lainoista valtiolle vuoteen 1870 mennessä velkaa 1,5 miljadria frangia, mikä osaltaan sai hankkeen huonoon valoon. Jules Ferry arvosteli varojen tuhlailevaa käyttöä vuonna 1867 julkaisemassaan pamfletissa "Les comptes fantastiques d'Haussmann" ("Haussmannin fantastiset summat").


title: Haussmannin kaupunkiuudistus Pariisissa

text: Haussmann käytti hyväkseen varta vasten säädettyjä lakeja ja asetuksia toteuttaakseen rakennushankkeensa ja varmistaakseen uusien liikenneväylien yhtenäisen laadun.


title: Haussmannin kaupunkiuudistus Pariisissa

text: Jo 26. maaliskuuta 1852, runsaan vuoden ennen kuin Haussmann nimitettiin virkaansa, annettiin Pariisin katuja koskenut asetus, johon sisältyivät hankkeen tärkeimmät oikeudelliset työvälineet:


title: Haussmannin kaupunkiuudistus Pariisissa

text:
Vahvistetut asemakaavat ja rakennusjärjestys sisälsivät myös määräyksiä rakennusten koosta ja julkisivujen esteettisestä laadusta:
Erityiseen lautakuntaan kuuluneilla, rakennustarkastajina toimineilla arkkitehdeilla olikin hankkeen toteuttamisessa keskeinen osuus.


title: Haussmannin kaupunkiuudistus Pariisissa

text: Toimenpiteiden eteneminen kuvastaa keisarikunnan kehitystä: se oli autoritaarinen vuoteen 1859 ja vapaamielisempi vuodesta 1860 lähtien. Vuosien 1852 ja 1870 välillä Pariisista purettiin 20 000 taloa ja rakennettiin 40 000 uutta. Joitakin tällöin aloitettuja rakennushankkeita jatkettiin vielä kolmannen tasavallan aikana Napoleon III:n ja Haussmannin jouduttua väistymään. Pariisiin liitettiin vuonna 1860 sen esikaupungit puolustusmuureille saakka, jotka Adolphe Thiers oli rakennuttanut vuonna 1844 ja jotka vuoden 1919 jälkeen purettiin. Pariisi oli ennestään ollut jaettuna 12 arrondissementtiin, mutta alueliitoksen jälkeen niitä oli 20.


title: Haussmannin kaupunkiuudistus Pariisissa

text: Pariisin keskipisteenä oli vanhastaan Seinen saari Île de la Cité, jonne kaupunki oli alun perin syntynytkin. Haussmannin aikana saaren lähes koko vanha rakennuskanta purettiin, ja sinne rakennettiin muun muassa suuri oikeuspalatsi, Palais de Justice de Paris. Saaren keskiaikaisista rakennuksista ei ole jäljellä juuri muuta kuin kirkot Notre-Dame ja Sainte-Chapelle. Näistä Notre-Dame sai kaupunkikuvassa entistäkin korostuneemman aseman, kun sen edessä olevaa aukiota laajennettiin tuntuvasti, kun taas Sainte-Chapelle jäi piiloon oikeuspalatsin sisäpihalle, josta se ei enää näy ohi kulkeville kaduille. Myös saarelle johtavat sillat rakennettiin uudestaan.


title: Haussmannin kaupunkiuudistus Pariisissa

text: Viereinen Île Saint-Louis sitä vastoin oli jo 1600-luvulla rakennettu yhtenäisen suunnitelman mukaisesti. Siellä Haussmannin rakennushankkeet eivät aiheuttaneet juuri muita muutoksia kuin että saaren itäkärjen kautta rakennettiin uusi kahden sillan yhdistelmä, Pont de Sully, jota myöten uusi puistokatu Boulevard Henri IV ylittää Seinen.


title: Haussmannin kaupunkiuudistus Pariisissa

text: Samaan aikaan kun Île de la Cité rakennettiin uudestaan, Victor Baltard ja Félix-Emmanuel Callet jatkoivat jo Rambuteaun alkuunpanemaa Pariisin hallien uudelleenrakentamista. Vuonna 1854 rakennettiin Châtelet'ltä halleille johtava Rue des Halles.


title: Haussmannin kaupunkiuudistus Pariisissa

text: Kun Rambuteau oli puhkaissut kaupungin keskustan läpi uuden valtakadun, se oli 13 metrin levyisenä hämmästyttänyt pariisilaisia. Haussmannin aikana tämä Rue Rambuteau jäi sivukaduksi, sillä monien uusien katujen leveys oli 20 tai jopa 30 metriä. Avenue Foch oli molemmilla puolilla olevat, viherkaistojen erottamat rinnakkaiskadut mukaan luettuna peräti 100 metrin levyinen.


title: Haussmannin kaupunkiuudistus Pariisissa

text: Uuden leveiden katujen verkon toteutus aloitettiin Boulevard Diderot'sta, jonka paikalla oli ennestään ollut kapeampi Rue Mazas. Haussmannin aikana ja sen jälkeen rakennetut väylät muodostavat edelleen Pariisin katuverkon rungon.


title: Haussmannin kaupunkiuudistus Pariisissa

text:
Vuosiin 1854–1858 ajoittui Napoleon III:n hallitsijakauden autoritaarisin vaihe, jota Haussmann käytti hyväkseen muuttaakseen Pariisin keskustan yhden vuosikymmenen aikana raivaamalla sen läpi kaksi toisensa leikkaavaa katulinjausta.
Pohjois-eteläsuuntaisen akselin muodostivat Boulevard de Sébastopol ja sen jatke Boulevard Saint-Michel. Niiden tieltä hävisi suuri joukko kapeita kujia, joista monet olivat olleet umpikujia. Châtelet'n luona se leikkasi Rue de Rivolin, jonka länsiosa Jardin des Tuileriesin reunalla oli rakennettu jo Napoleon I:n aikana, mutta jota toisen keisarikunnan aikana jatkettiin Rue Saint-Antoinelle saakka.


title: Haussmannin kaupunkiuudistus Pariisissa

text: Seinen eteläpuolella eli vasemmalla rannalla () muutostyöt aloitettiin vuonna 1854. Rue des Écoles -katua jatkettiin Rue des Fossés-Saint-Bernardille saakka, mitä oli suunniteltu jo ennen kuin Haussmann nimitettiin virkaansa. Täten Latinalaiskortteli ja monet siellä toimineet oppilaitokset tulivat parempien kulkuyhteyksien päähän muusta kaupungista.


title: Haussmannin kaupunkiuudistus Pariisissa

text: Keskenään ristevien väylien verkkoa täydennettiin kaduilla, jotka johtivat kaupungin keskeisimmistä osista suurille bulevardeille. Sellaisia olivat oikealla rannalla Avenue de l'Opéra ja vasemmalla rannalla Rue de Rennes. Avenue de l'Opéran rakennustyöt kuitenkin päästiin aloittamaan suurimmalta osaltaan vasta vuonna 1876, ja se valmistui vasta vuonna 1879. Rue de Rennesiä taas oli määrä jatkaa Seinelle saakka, mutta tätä jatketta ei ole koskaan myöhemminkään toteutettu.


title: Haussmannin kaupunkiuudistus Pariisissa

text: Pariisin keskustaa pohjoispuolitse kiertävät suuret bulevardit ovat peräisin Ludvig XIV:n ajalta. Kuitenkin Haussmann levensi myös niitä ja rakensi tai suunnitteli niihin liittyviä uusiakin väyilä kuten Bulevard Richard-Lenoirin.


title: Haussmannin kaupunkiuudistus Pariisissa

text: Läntisissä kaupunginosissa muutokset olivat suurempia. Place de l’Étoilelta lähtee eri suuntiin 12 leveää puistokatua, joista monet rakennettiin vasta toisen keisarikunnan aikana. Näistä puutarhojen reunustama Avenue Foch on puutarhat ja niiden takaiset rinnakkaiskadut mukaan luettuna poikkeuksellisen leveä: 120 metriä. Vastakkaiseen suuntaan Place de l'Étoilelta lähtee Avenue de Friedland. Se on osa akselia, joka Boulevard Haussmannin valmistuttua yhdistää Place de l'Étoilen oopperan seutuun ja samalla suuriin bulevardeihin.


title: Haussmannin kaupunkiuudistus Pariisissa

text: Pariisin itäosiin rakennettiin muun muassa Boulevard Voltaire, joka johtaa Place de la Républiqueltä Place de la Nationille. Place de la Nationille johtaa myös Avenue Daumesnil, joka kulkee Gare de Lyonin lähellä olevien kaupunginosien halki ja on samalla osa keskustasta Bois de Vincennesiin johtavaa kulkureittiä.


title: Haussmannin kaupunkiuudistus Pariisissa

text: Kaikkiaan Pariisiin rakennettiin uusia katuja noin 165 kilometriä.


title: Haussmannin kaupunkiuudistus Pariisissa

text: Virkakautensa viimeisinä vuosina Haussmann aloitti uudistustyöt niissä arrondissementeissa, jotka perustettiin Pariisiin vuonna 1860 liitettyjen kuntien alueelle. Esimerkiksi 19., 20. ja 12. arrondissementtien läpi rakennettiin pitkä mutkitteleva väylä, jonka muodostivat Rue de Puebla (nykyinen Avenue Simon-Bolivar), Rue des Pyrénees ja Avenue du Général-Michel-Bizot.


title: Haussmannin kaupunkiuudistus Pariisissa

text: Tullivalvontaa varten Pariisin silloiselle rajalle oli 1780-luvulla rakennettu uusi kaupunginmuuri, "Mur des Fermiers généraux". Kun tulliraja vuoden 1860 alueliitoksen yhteydessä siirrettiin kaupungin uudelle rajalle, tämä muuri purettiin tarpeettomana, ja sen paikalle rakennettiin keskikaupunkia kiertävä ulompien bulevardien kehä. Lisäksi rakennettiin useita leveitä katuja, jotka johtivat Ludvig XIV:n aikaisilta suurilta bulevardeilta näille uudemmille bulevardeille. Kun Boulevard Haussmann ja Rue La Fayetten suora osuus, jotka vain osittain ehdittiin rakentaa ennen vuotta 1870, lopulta valmistuivat, ne muodostivat suoremmat kulkuväylät kaupungin laitaosista Chaussée d'Antinin ja Faubourg Montmartren kaupunginosiin.


title: Haussmannin kaupunkiuudistus Pariisissa

text: Seinen toisella puolella "etelän bulevardit", jotka kulkivat Place d'Italien, Place Denfert-Rocheraun ja Montparnassen kautta, olivat liian kaukana keskustasta. Tämän vuoksi heräsi ajatus rakentaa lähemmäksi jokea toinen itä-länsisuuntainen pääkatu. Napoleon III suunnitteli sellaiseksi Rue des Écolesin, joka rakennettiinkin hänen suunnitelmiensa mukaisesti, mutta Haussmannin omasta ehdotuksesta rakennettiin Boulevard Saint-Germain, joka kummassakin päässään johtaa Seinen rannalle ja joka täydensi joen pohjoispuolen suuret bulevardit täydeksi kehäksi.


title: Haussmannin kaupunkiuudistus Pariisissa

text: Muita uusia väyliä olivat Boulevard Malesherbes sekä Gare du Nordille johtavat Boulevard Barbès ja Boulevard Ornamo, jotka muodostivat suoria kulkureittejä Pariisin eräiltä laita-alueilta keskikaupungille.


title: Haussmannin kaupunkiuudistus Pariisissa

text: Suurten bulevardien yhdistäminen toisiinsa edellytti aukioiden luomista. Gabriel Davioudin suunnittelema Châtelet muodostui keskeiseksi aukioksi, jossa kaupungin läpi johtava pohjois–eteläsuuntainen ja itä–länsisuuntainen akseli leikkasivat toisensa. Haussmannin johdolla myös uudistettiin useita Pariisissa jo ennestään olleita aukioita, joita olivat esimerkiksi Place de l’Étoile (nykyinen Place Charles-de-Gaulle), Place du Château-d-Eau (nykyinen Place de la République) ja Place de l'Hôtel-de-Ville. Kokonaan uusia aukioita olivat muun muassa Place Malesherbes, Place de l'Alma, Place de Courcelles (nykyine Place du Maréchal-Juin), Place de Puebla (nykyinen Place Gambetta, Place du Prince-Eugène (nykyinen Place Léon-Blum) ja Place de l'Opéra.


title: Haussmannin kaupunkiuudistus Pariisissa

text: Haussmann rakennutti vuonna 1855 Gare de Lyonin, jonka suunnitteli François-Alexis Cendrier, ja vuonna 1865 Gare du Nordin, jonka suunnitteli Jacques Hittorff.


title: Haussmannin kaupunkiuudistus Pariisissa

text: Alustavasti suunniteltiin rautatieasemien yhdistämistä toisiinsa kaupungin läpi kulkevilla radoilla, mutta niiden sijasta tyydyttiin parantamaan niiden välisiä yhteyksiä rakentamalla tärkeitä ja leveitä katuja. Niinpä Gare de Lyonilta pääsee Boulevard Richard-Lenoiria ja Boulevard de Magentaa pitkin Gare de l'Estille. Samoin Rue la Fayette johtaa Gare de l'Estin ja Gare du Nordin läheisyydestä Boulevard Haussmannille lähelle Gare Saint-Lazarea. Seinen eteläpuolella Rue de Rennes johtaa silloiselle Gare Montparnasselle, joka sijaitsi nykyisen Tour Montparnassen vierellä.


title: Haussmannin kaupunkiuudistus Pariisissa

text: Napoleon III ja Haussmann korostivat loisteliaiden rakennusten merkitystä, ja sellaisia Pariisiin rakennettiinkin heidän aikanaan useita. Charles Garnier suunnitteli oopperatalon (Palais Garnier) eklektiseen tyyliin, ja Gabriel Davioud suunnitteli Place du Châtelet'n reunalle symmetrisesti kaksi teatteritaloa. Île de la Citélle rakennettiin Hôtel-Dieu, suuri kasarmirakennus (nykyinen poliisitalo) ja suuri oikeustalo. Jokaiseen Pariisin arrondissementtiin rakennettiin komea määrin virastotalo.


title: Haussmannin kaupunkiuudistus Pariisissa

text: Monumentaalisten rakennusten haluttiin sijoittuvan kaupunkikuvassa mahdollisimman näkyvälle paikalle. Niinpä Avenue de l'Opéra johtaa suoraan Garnierin suunnitteleman oopperatalon eteen. Garnierin mielestä tämä puistokatu oli kuitenkin liian kapea, ja hän joutui muuttamaan oopperatalon julkisivun korkeammaksi kuin alun perin oli tarkoitus, jotta ympärillä olevat rakennukset eivät jättäisi sitä varjoonsa. Myös joidenkin vanhojen monumentaalisten rakennusten, esimerkiksi Notre-Damen läheisyydestä purettiin taloja, jotta niiden eteen voitiin muodostaa suuri aukio.


title: Haussmannin kaupunkiuudistus Pariisissa

text: Pariisiin rakennettiin myös uusia kirkkoja. Niitä olivat Saint-Eugènen kirkko (nykyisin Saint-Eugène-Sainte-Cécilen kirkko), Sainte-Trinité, Saint-Ambroisen kirkko ja Saint-Augustinin kirkko. Viimeksi mainitun erikoisuutena on erityisen korkea holvi ilman lisätukirakennelmia, minkä metallinen kehysrakennelma teki mahdolliseksi, sekä näkyvä sijainti bulevardien risteyksessä.


title: Haussmannin kaupunkiuudistus Pariisissa

text: Pariisi haluttiin uudistaa kaikin puolin. Asuntojen saattaminen terveellisemmiksi edellytti parempaa ilmanvaihtoa, mutta samalla uudistettiin myös kaupungin vesi- ja jätehuolto.


title: Haussmannin kaupunkiuudistus Pariisissa

text: Vuonna 1852 juomavesi saatiin etupäässä Ourcq-joessa. Hyrykoneet pumppasivat vettä myös Seinestä, mutta sen puhtaus ei ollut kehuttava. Haussmann antoi insinööri Eugène Belgrandille tehtäväksi toteuttaa pääkaupunkiin uusi vesijohtoverkko, mikä johti siihen, että vuosina 1865–1900 rakennettiin kaikkiaan 600 kilometriä uusia vesijohtoja. Ensimmäinen, Dhuisin akvedukti, toi kaupunkiin vettä läheltä Château-Thierryä. Nämä akveduktit kuljettivat vettä kaupungin alueelle rakennettuihin säiliöihin. Pääkaupungin rajojen sisälle Parc Montsouris'n viereen Belgrand rakennutti aikanaan maailman suurimman vesisäiliön, Réservoir de Montsouris'n, johon johdettiin Vanne-joen vettä.


title: Haussmannin kaupunkiuudistus Pariisissa

text: Varsinaisen vesijohtoverkon ohella kaupungissa pysyi edelleen käytössä myös vanhempi verkko, johon vesi saatiin Ourcqista ja Seinestä. Sen vesi ei ollut juomakelpoista, mutta sitä käytettiin yleisten paikkojen puhtaanapitoon ja viheralueiden kasteluun.


title: Haussmannin kaupunkiuudistus Pariisissa

text: Samaan aikaan uudistettiin myös kaupungin viemäriverkko. Vuonna 1852 säädetyn lain mukaan rakennus oli yhdistettävä viemäriverkkoon, jos sen ohi kulkevan kadun alla oli viemäri. Niiden katujen alle, missä sellaista ei ennestään ollut, rakennettiin uusia viemäreitä Belgrandin johdolla vuosina 1854–1870 kaikkiaan 340 kilometriä. Verkko koostui kokonaisuudessaan sekaviemäreistä, eli sadevedet johdettiin samoihin viemäreihin kuin jätevedetkin. Viemärivesiä ei enää päästetty Seineen Pariisin alueella vaan vasta pitkän matkan päässä sieltä alavirtaan, Asnièresissä. Tämän vuoksi Pont de l'Alman yhteyteen oli rakennettava lappo, jonka kautta myös Seinen eteläpuolen jätevedet ohjattiin joen pohjoispuolella olevaan kokoojaviemäriin.


title: Haussmannin kaupunkiuudistus Pariisissa

text: Vesijohto- ja viemäriverkkoja on myöhemmin laajennettu ja täydennetty, mutta niiden runko on yhä peräisin toisen keisarikunnan ajalta.


title: Haussmannin kaupunkiuudistus Pariisissa

text:
Napoleon III uudisti myös kaasun jakelun Pariisissa. Vuonna 1850 hän myönsi toimiluvan yhdelle yhtiölle, "Compagnie parizienne du gaz" ja asetti sen hintasäännöstelyn alaiseksi. Valokaasu, jota saadaan sivutuotteena kuivatislattaessa kivihiiltä koksiksi, oli Pariisissa tullut käyttöön jo heinäkuun monarkian aikana, mutta Napoleon III:n aikana sen kulutus kasvoi huomattavasti. Teollisuusmies ja kemisti Anselme Payen kirjoitti:
Samoihin aikoihin Haussmann antoi Davioudille tehtäväksi suunnitella Pariisin jalkakäytävillä ja puistoissa yhä laajalti näkyvissä olevan kaluston.


title: Haussmannin kaupunkiuudistus Pariisissa

text: Pariisissa oli ennestään niukasti viheralueita, sillä kaupunki oli toistuvasti ympäröity muureilla. Aikojen kuluessa oli tosin useita kertoja rakennettu uusi muuri entistä ulommaksi, mutta uudetkin muurit olivat aina lopulta kuristaneet kaupunkiasutuksen sisäänsä.


title: Haussmannin kaupunkiuudistus Pariisissa

text: Pitäen esikuvanaan Lontoon laajoja puistoja Napoleon III antoi insinööri Jean-Charles Alphandille, joka myöhemin toimi tasavallan yleisten töiden johtajana, tehtäväksi luoda useita puistoja ja metsiä. Bois de Boulogne ja Bois de Vincennes ovat kaupungin rajoilla lännessä ja idässä. Thiersin puolustusmuurin sisäpuolella Parc des Buttes-Chaumont ja Parc Montsouris perustettiin virkistyspaikoiksi niiden kaupunginosien asukkaille, jotka sijaitsivat liian kaukana muurien ulkopuolisista suurista metsistä. Myös Parc Monceau, joka vanhastaan oli Orléans-suvun omaisuutta, muutettiin yleiseksi puistoksi. Jokaiseen Pariisin kaupunginosaan ("quartier"), joita oli 80, muodostettiin lisäksi pieni puistikko. Tarkoitus oli, että jokaisella Pariisin asukkaalla olisi lähimpään puistikkoon enintään kymmenen minuutin kävelymatka. Lisäksi Pariisin uusien puistokatujen varsille istutettiin arviolta 80 000 puuta.


title: Haussmannin kaupunkiuudistus Pariisissa

text: Useat taiteilijat ja myös arkkitehdit kuten Charles Garnier valittivat tämän monumentaalisen arkkitehtuurin olevan tuskastuttavan yksitoikkoista. Poliitikot ja kirjailijat, esimerkiksi Émile Zola teoksessaan "La Curée", epäilivät hankkeen taustalla olevan keinottelua ja korruptiota, ja jotkut väittivät virheellisesti Haussmannin itse pyrkivän sillä rikastumaan. Suuri osa esitetyistä arvosteluista kohdistui kuitenkin hankkeen perimmäisiin vaikuttimiin, ja ne johtivatkin lopulta prefekti Haussmannin syrjäyttämiseen.


title: Haussmannin kaupunkiuudistus Pariisissa

text: Haussmannia ovat hänen arvostelijansa nimittäneet "Pariisin vatsanhalkojaksi". Häntä on arvosteltu kaupungin historiallisen rakennuskannan ja kaupunkikuvan suurimittaisesta ja suurelta osin tarpeettomasta hävittämisestä. Kaupungista ei purettu vain slummeja vaan myös monia historiallisesti ja arkkitehtonisesti arvokkaita rakennuksia, jopa kirkkoja ja palatseja. Yleensä arvostelijat ovat kyllä myöntäneet, että väkiluvun kasvaessa Pariisi tarvitsi nykyaikaisia liikenneväyliä, mutta ne olisi voitu toteuttaa paljon hienovaraisemmin, vanhaa rakennuskantaa säästäen.


title: Haussmannin kaupunkiuudistus Pariisissa

text: Napoleon III:n aikalaiset syyttivät häntä siitä, että hän pyrki sosiaalisten ja terveydellisten syiden varjolla toteuttamaan hankkeen, joka todellisuudessa oli ennen kaikkea hänen alamaistensa kurissa pitämistä tarkoittava poliisioperaatio: leveiden katujen tarkoituksena olisi ollut ennen kaikkea helpottaa sotajoukkojen siirtämistä paikasta toiseen, ja suorat kadut olisivat tehdä ampua mellakoivia ja barrikadeille kokoontuneita kansanjoukkoja tykillä pitkänkin matkan päästä.


title: Haussmannin kaupunkiuudistus Pariisissa

text: Töiden laajuus ja moninaisuus osoitti kuitenkin, että tämä voinut olla ainakaan Napoleonin ainoa tarkoitusperä. Bulevardien rakentaminen oli tosin hankkeen näkyvin osa, mutta siihen kuului myös nykyaikaisten maanalaiset kunnallistekniset verkot, tehokas urbaani kalusto ja arkkitehtuurin yhtenäistäminen uusien katujen varsilla. On kuitenkin totta, että Napoleon pyrki ylläpitämään tiukkaa järjestystä. Esitellessään hanketta Pariisin kaupunginvaltuustolle Haussmann selittikin epäröimättä, että uusien väylien raivaaminen helpotti järjestyksen ylläpitämistä. Hankkeella siis oli sotilaallisiakin, mutta myös muita tavoitteita. Selvimmin sotilaalliset syyt lienevät vaikuttaneet Boulevard Voltairen, Rue Mongen, Rue Gay-Lussacin ja Rue Claude-Bernardin rakentamiseen, nämä kun yhdistivät eri puolilla kaupunkia sijainneet kasarmit toisiinsa..


title: Haussmannin kaupunkiuudistus Pariisissa

text: Poliisitoimi ei kuulunut Haussmannin alaisuuteen. Päinvastoin hän sai tehtäväkseen vähentää poliisiprefektin merkitystä Pariisin prefektin hyväksi, jonka alaan kuuluivat katujen epäterveellisyyteen, valaistukseen ja puhtaanapitoon liittyvät ongelmat..


title: Haussmannin kaupunkiuudistus Pariisissa

text: Vaikka Napoleon III:lla oli hänen päättäessään Pariisin uudistamisesta olleet mielessään myös sosiaaliset tarkoitusperät, monet aikalaiset havaitsivat Haussmannin toimenpiteillä olevan tarkoitetusta poikkeavia vaikutuksia väestön kehitykseen ja sosiaalisiin oloihin.


title: Haussmannin kaupunkiuudistus Pariisissa

text: Louis Lazare, joka prefekti Rambuteaun toimeksiannosta oli laatinut huomattavan Pariisin katuja käsittelevän hakuteoksen, arvioi teoksessaan "Revue municipale" vuonna 1881, että Haussmannin uudistustöiden vuoksi Pariisin väkiluku oli kasvanut suhteettoman nopeasti, kun kaupunkiin oli työn perässä muuttanut suuri joukko köyhää väestöä. Haussmann itsekin ajoittain lykkäsi hankkeensa eräiltä osiin tuonnemmaksi, jotta Pariisiin ei virtaisi liian suurta määrää työläisiä.


title: Haussmannin kaupunkiuudistus Pariisissa

text:
Toisaalta arvostelijat huomauttivat jo 1850-luvulla siitä, miten uudistukset vaikuttivat eri yhteiskuntaluokkien sijoittumiseen Pariisin sisällä. Hieman yleistäen voidaan sanoa, että ennen Haussmannin aikaa jokainen talo sisälsi läpileikkauksen Pariisin eri yhteiskuntaluokista: toisessa kerroksessa asui tyypillisesti porvareita, kolmannessa ja neljännessä virkamiehiä ja toimihenkilöitä, viidennessä pikkuvirkamiehiä sekä ullakolla palvelusväkeä, opiskelijoita ja köyhiä. Kaikki yhteiskuntaluokat olivat näin läsnä samassa talossa. Tässä suhteessa oli tietysti eroja eri kaupunginosien välillä, mutta tämä eri väestöryhmien naapuruus hävisi pitkälti Haussmannin uudistusten seurauksena. Sen sijaan eri väestöryhmät keskittyivät entistä selvemmin kokonaan eri puolille Pariisia:
Toisaalta Haussmann perusti kaupungin itäpuolelle laajan yleisen viheralueen, Bois de Vincennesin, josta oli määrä tulla itäisten työläiskaupunkien asukkaille vastaava virkistysalue kuin oli Bois de Boulogne kaupungin länsilaidalla. Kuitenkaan Haussmannin "puhdistamiin", aiemmin epäterveellisinä pidettyihin kaupunginosiin ei juuri muuttanut porvareita.


title: Haussmannin kaupunkiuudistus Pariisissa

text: Haussmannin ajoista lähtien ja vielä nykyisinkin Pariisi ja sen lähimmät esikaupungit jakautuvat täten varsin selvästi kahteen vyöhykkeeseen: yleisesti ottaen keskustassa ja lännessä ovat toimistot ja porvarilliset kaupunginosat, idässä ja äärialueilla köyhempien asuntoalueet ja teolliset toiminnot.


title: Haussmannin kaupunkiuudistus Pariisissa

text: 1860-luvun lopuolla hankkeen rahoitus ajautui kriisiin. Vuoden 1860 kuntaliitos tuli kalliiksi: Pariisin liitetyillä alueilla suoritettavat rakennustyöt olivat tärkeämpiä kuin keskikaupungilla tehdyt, joita niitäkin oli jo jouduttu lykkäämään. Hankkeelle alun perin myönnetyt määrärahat osoittautuivat riittämättömiksi. Lisäksi hallitus kehittyi entistä jonkin verran vapaamielisemmäksi eikä ollut enää yhtä halukas pakkolunastuksiin, ja Ranskan valtioneuvosto ja kassaatio-oikeus alkoivat puolustaa omistajien oikeuksia.


title: Haussmannin kaupunkiuudistus Pariisissa

text: Toisaalta pariisilaiset olivat kyllästyneet ainaisiin rakennustöihin, jotka halvaanuttivat kaupungin melkein kahdeksikymmeneksi vuodeksi. Pariisin uloimpiin arrondissementtiin rakennetuilla bulevardeilla ei myöskään voitu selittää olevan läheskään yhtä selvää käytännöllistä merkitystä kuin esimerkiksi Boulevard de Sébastopolilla tai Boulevard Saint-Germainilla.


title: Haussmannin kaupunkiuudistus Pariisissa

text: Jules Ferry tuli tunnetuksi lehdissä julkaisemastaan artikkelisarjasta "Les Comptes fantastiques d'Haussmann" ("Haussmannin mielikuvitukselliset rahasummat"). Hän kiinnitti huomiota hankkeen liioiteltuun kunnianhimoisuuteen ja epävarmaan rahoitukseen. Todellisuudessa rakennustöitä ei rahoitettukaan valtionlainalla vaan Pariisin yleisten töiden kassan ("Caisse des travaus de Paris") ilman parlamentin valvontaa liikkeeseen laskemilla obligaatioilla.


title: Haussmannin kaupunkiuudistus Pariisissa

text: Haussmann erotettiin virastaan lopulta vuoden 1870 alussa, muutamia kuukausia ennen kuin Ranskan toinen keisarikunta kukistui. Velat lankesivat kolmannen tasavallan maksettaviksi.


title: Haussmannin kaupunkiuudistus Pariisissa

text: Haussmannilainen suunnittelu ei määrittänyt vain katuverkkoja ja tonttijakoa, vaan myös asuintalojen ulkonäöstä annettiin yksityiskohtaisia määräyksiä.


title: Haussmannin kaupunkiuudistus Pariisissa

text: Jokaisen korttelin kadunpuoleinen julkisivu käsitettiin yhtenäiseksi arkkitehtoniseksi kokonaisuudeksi. Kiinteistöt eivät olleet erillisiä, vaan niiden omistajien oli sovitettava rakennuksensa naapuriensa kanssa kaupunkikuvallisesti yhtenäiseksi. Näitä määräyksiä voitiin kuitenkin käytännössä soveltaa vain uusissa kaupunginosissa sekä kokonaan uudelleen rakennetuissa kortteleissa. Monet korttelit rajoittuivat toiselta puolelta uuteen, vanhan korttelin läpi puhkaistuun puistokatuun, toiselta puoleltaan vanhaan kapeampaan katuun, ja tällaisissa tapauksissa yhtenäinen julkisivu voitiin muodostaa vain uuden kadun puolelle, sillä korttelin muilla sivuilla ei vanhoja rakennuksia purettu, ja näin kaupunkikuva jäi siltä osin epäyhtenäiseksi. Monin paikoin jäi myös vanhojen rakennusten ja uusien katujen väliin vain pieni palsta, johon ei voitu rakentaa, ja täten uusille kaduille saattoivatkin näkyä vanhojen rakennusten pihanpuoleiset sivut.


title: Haussmannin kaupunkiuudistus Pariisissa

text: Viranomaisten vahvistaman rakennusjärjestyksen mukaisesti Pariisin Haussmannin aikaisten rakennusten julkisivuille tyypillisiä piirteitä ovat seuraavat:


title: Haussmannin kaupunkiuudistus Pariisissa

text: Julkisivut järjestyivät voimakkaiden vaakasuorien linjojen varaan, jotka jatkuivat rakennuksesta toiseen. Sellaisia muodostivat parvekkeet ja samalla korkeudella rakennuksesta toiseen jatkuvat räystäät. Rue de Rivoli, joka oli jo aikaisemmin rakennettu yhtenäisen suunnitelman mukaisesti, toimi täten esikuvina monille muillekin uusille kaduille. Hionta- ja kuljetustekniikan kehitys teki mahdolliseksi muodostaa julkisivut suurista sileiksi hiotuista kivenlohkareista monien erillisten pienten kivien sijasta. Kadut antoivat monumentaalisen vaikutelman ilman, että yksittäisiä rakennuksia tarvitsi erityisemmin koristella: julkisivuveistokset ja kipsivalokset yleistyivät vasta vuosisadan lopulla.


title: Haussmannin kaupunkiuudistus Pariisissa

text: Haussmannin aikaiset muutokset paransivat elämän laatua Pariisissa. Aikaisemmin yleiset kulkutaudit hävisivät, varsinkin kolera, joskaan ei tuberkuloosi. Liikenne sujui nopeammin, ja uudet talot olivat paremmin rakennettuja ja toiminnallisesti parempia kuin entiset. Useimpia vanhoja kaupunginosia ei kuitenkaan uudistettu kokonaisuudessaan: niiden läpi vain puhkaistiin paikoitellen uusia katuja, mutta niiden välissä laajatkin alueet jäivät ennalleen, ja täten kaupunkiin jäi epäterveellisiäkin saarekkeita. Asumisolojen terveellisyys nousikin uudestaan huolenaiheeksi 1900-luvulla, jolloin monet kaupunkisuunnittelijat esittivät hyvinkin radikaaleja ratkaisuja.


title: Haussmannin kaupunkiuudistus Pariisissa

text: Toinen keisarikunta vaikutti Pariisin rakennushistoriaan siinä määrin, että arkkitehtuurin ja kaupunkisuunnittelun kaikkien myöhempien virtausten on ollut pakko ottaa se huomioon joko mukautumalla siihen, hylkäämällä se tai omaksumalla siitä joitakin piirteitä.


title: Haussmannin kaupunkiuudistus Pariisissa

text: "Puhtaan" haussmannilaisuuden voidaan katsoa päättyneen, kun Pariisissa vuosina 1882 ja 1884 annettiin uudet rakentamista koskevat määräykset. Niissä ei enää vaadittu katukuvan klassista yhtenäisyyttä, vaan sallittiin erkkerit ja poikkeavan muotoiset katot, jotka kehittyivätkin suuresti vuoden 1902 jälkeen, jolloin määräyksiä jälleen muutettiin. Kysymys oli kuitenkin yhä "jälkihaussmannilaisuudesta", jossa hylättiin vain jotkut Napoleon III:n ankarimmat säännökset ilman, että katujen ja korttelien yleistä järjetelyä muutettiin.


title: Haussmannin kaupunkiuudistus Pariisissa

text: Sen sijaan toisen maailmansodan jälkeen asuntoja koskeneet uudet vaatimukset ja myöhemmin viidennen tasavallan aikaiset virtaukset sata vuotta Napoleon III:n jälkeen aloittivat Pariisin kaupunkisuunnittelussa uuden aikakauden. Välillä Haussmannin perintö hylättiin lähes täydellisesti Le Corbusier'n ajatusten hyväksi. Tällöin luovuttiin julkisivulinjojen sijoittamisesta kadun varteen ja rakennusten koon rajoituksista, ja itse kadun käsitekin toisinaan hylättiin siinä mielessä kuin se vanhastaan oli käsitetty: sen sijaan rakennettiin erikseen liikenneväyliä autoliikennettä varten ja eri tasolle laajoja, vain jalankulkijoille tarkoitettuja kansia. Tämä uusi malli kuitenkin kyseenalaistettiin yhä yleisemmin jo 1970-luvulla, jolloin alettiin palata haussmannilaiseen perintöön ja monikäyttöisine katuineen ja rakennusten koon rajoituksineen, ja joissakin kaupunginosissa suunniteltiin jälleen arkkitehtonisesti yhtenäisiä kortteleita samaan tapaan kuin toisen keisarikunnan aikana.


title: Haussmannin kaupunkiuudistus Pariisissa

text: Nykyisin pariisilaisilla on yleensä myönteinen käsitys Haussmannin perinnöstä. Tämä on johtanut siihen, että joissakin uusissa esikaupungeissakin, esimerkiksi Issy-les-Moulineaux'ssa ja Puteaux'ssa on eräitä alueita rakennettu Haussmannin aikaista Pariisia jäljittelevään tyyliin ja annettu niille nimeksikin esimerkiksi "Quartier haussmannien". Itse asiassa nämä kuitenkin ovat 1900-luvun alun jälkihaussmannilaisen arkkitehtuurin jäljitelmiä erkkereineen ja loggioineen.


Koripallon alle 17-vuotiaiden maailmanmestaruuskilpailut 2016 järjestettiin Espanjan Zaragozassa 23. kesäkuuta – 3. heinäkuuta 2016. Historian neljänteen U17-MM-turnaukseen osallistui 16 maata, muun muassa ensikertalainen Suomi.


title: Koripallon alle 17-vuotiaiden maailmanmestaruuskilpailut 2016

text: Yhdysvallat jatkoi täydellistä 17-vuotiaiden ikäluokan maailmanmestaruussarjaansa voitettuaan loppuottelussa Turkin 96–56. Liettua voitti pronssiottelussa Espanjan 81–63. Sekä Turkin että Liettuan MM-mitali oli ensimmäinen tässä ikäluokassa. Turnauksen arvokkaimmaksi pelaajaksi valittiin Yhdysvaltain Collin Sexton. Korikuninkuuden voitti Bosnia ja Hertsegovinan Džanan Musa. Muut MM-turnauksen tähdistöviisikkoon valitut pelaajat olivat Yhdysvaltain Wendell Carter jr., Liettuan Arnas Velička ja Espanjan Sergi Martínez.


title: José Pedro Fuenzalida

text: José Pedro Fuenzalida Gana (s. 22. helmikuuta 1985 Santiago de Chile, Chile) on chileläinen jalkapalloilija. Pelipaikaltaan hän on oikea laitapuolustaja. Fuenzalida edustaa Chilen Primera Divisiónissa pelaavaa Universidad Católicaa.


title: José Pedro Fuenzalida

text: Fuenzalida on Universidad Católican kasvatti, joka nousi seuran edustusjoukkueeseen kaudeksi 2004. Hän on ammattilaisurallaan edustanut chileläisiä Universidad Católicaa (2004–2007, 2016–), Colo-Coloa (2008–2014) ja O’Higginsiä (lainalla 2008–2009) sekä argentiinalaista Boca Juniorsia (2014–2015).


title: José Pedro Fuenzalida

text: Fuenzalida on voittanut Chilen-mestaruuden kolmesti – Universidad Católicassa 2005 ja 2015–2016 sekä Colo-Colossa 2008 – ja Argentiinan-mestaruuden Boca Juniorsissa 2015. Hän voitti Boca Juniorsissa 2015 myös Argentiinan cupin.


title: José Pedro Fuenzalida

text: Chilen maajoukkueessa Fuenzalida on pelannut vuodesta 2008 lähtien. Hän oli mukana Chilen joukkueessa MM-kilpailuissa 2014 ja Chilen voittoon päättyneessä Copa Américassa 2015, muttei päässyt kentälle kummassakaan turnauksessa. Ensimmäiset arvoturnausottelunsa Fuenzalida pelasi Copa América Centenariossa 2016, jossa hän teki maalin lohkovaiheen ottelussa Panamaa vastaan Chilen voittaessa 4–2 ja välierässä Kolumbiaa vastaan Chilen voittaessa 2–0.


title: Antonio de la Torre

text: Antonio de la Torre (s. 18. tammikuuta 1968) on espanjalainen näyttelijä. Hän on näytellyt muun muassa elokuvissa "Viimeinen sirkus" ja "Volver - paluu", sekä televisiosarjassa "Yövahti".


title: Mika Kuismanen

text: Mika Kuismanen on suomalainen taloustieteilijä ja Suomen Yrittäjien pääekonomisti. Aiemmin hän on työskennellyt muun muassa finanssineuvoksena ja kansantalousosaston suhdanneyksikön päällikkönä valtiovarainministeriössä, ekonomistina Suomen Pankissa ja Euroopan keskuspankissa sekä tutkijana Valtion taloudellisessa tutkimuksessa. Kuismanen on yhdessä Juha Kilposen, Antti Ripatin ja Jouko Vilmusen kanssa kehittänyt Suomen Pankin ennustemallin, Aino-mallin.


title: Mika Kuismanen

text: Kuismanen on koulutukseltaan valtiotieteiden lisensiaatti Helsingin yliopistosta ja taloustieteen tohtori University College Londonista. Kuismanen on tutkinut muun muassa työn tarjontaa sekä erilaisten verojärjestelmien tehokkuutta ja tulonjakovaikutuksia.


title: Elizabeth Debicki

text: Elizabeth Debicki (s. 24. elokuuta 1990 Pariisi, Ranska) on australialainen näyttelijä. Hän on näytellyt muun muassa elokuvissa "The Great Gatsby – Kultahattu" (2013), "Macbeth" (2015), "Koodinimi U.N.C.L.E." (2015) ja "Guardians of the Galaxy Vol. 2" (2017), sekä televisiosarjoissa "Yövahti" ja "The Kettering Incident".


title: Elizabeth Debicki

text: Elizabeth Debicki syntyi Pariisissa tanssijavanhemmille, ja hänen äitinsä on irlantilais-australialainen ja isänsä puolalainen. Hänen perheensä muutti Australiaan Debickin ollessa viisivuotias.


title: If Love Was a Crime

text: If Love Was a Crime () on bulgarialaislaulaja Poli Genovan kappale, jolla hän edusti Bulgariaa . Se julkaistiin 21. maaliskuuta 2016. Kappaleen ovat säveltäneet Borislav Milanov, Sebastian Arman ja Joachim Persson. Sanoituksen ovat tehneet Milanov, Arman, Persson ja Poli Genova itse.


title: If Love Was a Crime

text: Kappale kilpaili Eurovision laulukilpailun toisessa semifinaalissa, jossa se sijoittui viidenneksi 220 pisteellä ja pääsi finaaliin. Finaalissa se sai 307 pistettä ja sijoittui neljänneksi.


title: Hannu Tervo

text: Hannu Tervo on suomalainen taloustieteilijä. Hän työskentelee taloustieteen professorina Jyväskylän yliopiston kauppakorkeakoulussa. Tervo väitteli taloustieteen tohtoriksi Jyväskylän yliopistosta vuonna 1991 otsikolla "Studies on the Economic Case for and Effects of Regional Policy".


title: Hannu Tervo

text: Tervon tutkimus keskittyy muun muassa spatiaaliseen työmarkkina-analyysiin, aluekehitykseen, yrittäjyyteen sekä muuttoliikkeisiin.


title: Sunlight

text: Sunlight () on irlantilaislaulaja Nicky Byrnen kappale, jolla hän edusti Irlantia . Se julkaistiin 12. helmikuuta 2016. Kappaleen ovat säveltäneet ja sanoittaneet Byrne itse, Wayne Hector ja Ronan Hardiman.


title: Sunlight

text: Kappale kilpaili Eurovision laulukilpailun toisessa semifinaalissa, jossa se sai 46 pistettä, jäi sijalle 15 eikä päässyt finaaliin.


Luettelo Kuopion julkisista taideteoksista ja muistomerkeistä on luettelo Kuopion kaupungin alueella sijaitsevista julkisilla paikoilla olevista pysyvistä taideteoksista, muistomerkeistä, muistolaatoista ja ympäristötaideteoksista. Kuopioon on liitetty seuraavat kunnat: Kuopion mlk, Riistavesi, Vehmersalmi, Karttula, Nilsiä, Maaninka ja Juankoski.


title: Luettelo Kuopion julkisista taideteoksista ja muistomerkeistä

text: Vuonna 2013 Kuopiossa oli kaupungin omistamia julkisia taideteoksia 72 kappaletta. Kaupungin omistamien tai ylläpitämien lisäksi Kuopiossa on seurakuntien teoksia. Muistolaattoja on Kuopiossa viitisenkymmentä kappaletta (2013), joka on kaupungin kokoon nähden eniten Suomessa.


text: Lapinlahdelta kotoisin olevalta Eemil Haloselta on Kuopiossa 12 julkista teosta, joista yhdeksän on taiteilijan kuoleman jälkeen paljastettuja jälkivalosta. Eräs Kuopion näkyviä patsaita on "Minna Canth", jonka vuonna 1937 paljastettu patsas istuu keskellä Bengt Schalinin suunnittelemaa Minna Canthin puistoa. Myös J.V. Snellmania muistetaan ja kunnioitetaan Kuopiossa useilla tavoilla.


text: Kaupungin vanhin muistomerkki on Johannes Takasen "J. V. Snellmanin rintakuva", joka paljastettiin vuonna 1886. Ensimmäinen naisen veistämä julkinen teos Kuopiossa on Essi Renvallin sankarimuistomerkki "Haavoittunut sotilas" vuodelta 1952.


text: Näkyviä kuopiolaisia teoksia ovat myös Heikki Konttisen "Veljmies" (1959) Kauppatorin Kauppahallin itäpuoleisessa suihkualtaassa, sekä Kauppahallin vastapuolella seisova Taru Mäntysen "Siskotyttö" (1984).


text: Ensimmäinen isokokoinen seinämaalaus Kuopiossa oli Ulla Laitisen julkisivumaalaus "Oodi lähiön naisille / Kuun jumalatar" (1986-1987) Särkiniemessä Lohkaretiellä. Uudempaa seinämaalaustyyliä edusti esimerkiksi Street Art Vantaa -ryhmän "kalakukkoa" esittänyt "Severi Gallus", joka valmistui Puistokadun ja Torikadun kulmauksessa sijainneen kerrostalon päätyseinään elokuussa 2016.


text: Luettelossa on pysyvästi julkisilla paikoilla olevia taideteoksia ja muistomerkkejä sekä hautausmailla olevia yleisiä muistomerkkejä ja patsaita. Luettelossa ei mainita rakennusten sisällä ja suljetuilla sisäpihoilla olevia julkisia teoksia eikä yksittäisten hautojen veistoksia. Teokset ovat luettelossa nimensä mukaisessa aakkosjärjestyksessä. Sijaintipaikka on puiston, aukion, rakennuksen tai muun vastaavan nimi ja/tai katuosoite. Alue tarkoittaa kaupunginosaa/kunnanosaa, taajamaa, kylää, osa-aluetta tai asuinaluetta. Karttalinkki osoittaa teoksen sijaintipaikan kymmenien metrien tarkkuudella. Paljastusvuosi on teoksen julkistuksen vuosi sijaintipaikalla (suluissa on mainittu valmistumisvuosi, jos se poikkeaa huomattavasti paljastusvuodesta).


text: Tämä kappale sisältää Kuopion muistolaatat. Luettelossa mainitaan vain pelkät julkiset muistolaatat. Jos muistolaatta on muistokiven, muistomerkin, muistopuun, reliefin tai vastaavan yhteydessä, se luetteloidaan kohtaan "Taideteokset ja muistomerkit".


title: Manjū

text: Manjū (jap. 饅頭, まんじゅう) on suosittu perinteinen japanilainen makeinen. Manjūja on erilaisia, mutta useimmissa on vehnä- ja riisijauhosta tehty kuori ja täytteenä keitetyistä adsukipavuista ja sokerista tehtyä punapaputahnaa. Paputahnojakin on erilaisia, esimerkiksi "koshian", "tsubuan" ja "tsubushian".


title: Manjū

text: Manjū kehittyi "mochista", survomalla valmistetusta riisikakusta, jota on syöty Kiinassa pitkään. Manjū oli kiinaksi "mantou" (馒头), mutta Japaniin saavuttuaan se tuli tunnetuksi nimellä manjū. Vuonna 1341 japanilainen lähettiläs toi mantoun mukanaan palatessaan Kiinasta ja alkoi myydä sitä "Nara-manjūna", josta japanilaisen manjūn sanotaan olevan lähtöisin. Japanilaiset ovat syöneet manjūja jo lähes 700 vuotta, ja niitä myydään yleisesti japanilaisissa makeiskaupoissa.


title: Manjū

text: Halvahko hinta lienee yksi syy manjūn suosion.


title: Manjū

text: Manjūja on lukuisia eri lajeja, tavallisempia ja harvinaisempia.


title: Espoo United

text: Espoo United oli vuonna 2016 perustettu espoolainen urheilun yleisseura, jonka lajivalikoimaan kuuluivat koripallo ja jääkiekko. Seura hakeutui konkurssiin huhtikuussa 2018.


title: Espoo United

text: Jääkiekossa miesten edustusjoukkue pelasi kaudella 2016–2017 Mestistä. Se sijoittui runkosarjassa viidenneksi. Naisten edustusjoukkue saavutti SM-sarjassa hopeaa kaudella 2016–2017.


title: Espoo United

text: Blues Juniors vei kesällä 2017 oikeuteen Espoo Unitedin rästiin jääneiden maksujen vuoksi. Unitedin olisi pitänyt maksaa 100 000 euroa kesäkuun 15. päivään mennessä. Yhteistyösopimus Blues Juniorsin kanssa tehtiin huhtikuussa 2016, koska junioritoiminta on Mestis-lisenssin ehto. Espoo United kuitenkin pyysi heinäkuussa talousvaikeuksistaan johtuen Blues Junioreitra ottamaan junioritoiminnan takaisin itselleen. Jääkiekkoilijoiden edustusjoukkueen pelaajat eivät ole saaneet heinäkuussa 2017 palkkojaan ja omistaja Jussi Salonoja ilmoitti, ettei hän aio sijoittaa joukkueeseen enää omaa rahaansa. Salonoja tiedotti 13. heinäkuuta 2017 löytäneensä seuralle uuden yhteistyökumppanin, jolloin rästissä olleet palkat ja Espoo Metro Areenan sähkölaskut saatiin maksettua. Maksamattamien laskujen vuoksi Espoo Metro Areenasta oli katkaistu sähköt.


title: Espoo United

text: Espoo United lopetti seuran naisten urheilutoiminnan kokonaan syksyllä 2017. Koripallossa naisten joukkue siirtyi Tapiolan Hongalle.


title: Espoo United

text: Tammikuussa 2018 eläkevakuutusyhtiö Ilmarinen haki Espoo Unitedia konkurssiin. Edellisellä viikolla oli selvinnyt, että tuloslaskelman mukaan yhtiö teki edellisellä tilikaudella tappiota 1,8 miljoonaa euroa. Seura oli velkaa konserniyhtiöille noin 1,2 miljoonaa euroa ja ulkopuolisille tahoille 720 000 euroa. Seuralle oli lisäksi kertynyt 38 maksuhäiriömerkintää. Helmikuussa konkurssihakemus peruutettiin. Maaliskuussa Verohallinto ja Only Me Oy jättivät Espoon käräjäoikeuteen uuden konkurssihakemuksen. Espoo Unitedilta haettiin tuolloin lähes 150 000 euron saatavia. Huhtikuussa Espoo United Oy hakeutui konkurssiin, kun omistaja Jussi Salonoja jätti konkurssipyynnön Espoon käräjäoikeudelle.


title: Syklopentadekanoni

text: Syklopentadekanoni eli eksaltoni (CHO) on makrosyklisiin ketoneihin kuuluva orgaaninen yhdiste. Yhdistettä voidaan käyttää hajusteissa tuomaan myskin tuoksua.


title: Syklopentadekanoni

text: Huoneenlämpötilassa syklopentadekanoni on valkoista kiteistä ainetta. Se liukenee hieman veteen ja paremmin useisiin orgaanisiin liuottimiin kuten etanoliin ja asetoniin. Syklopentadekanonilla on vahva myskinkaltainen tuoksu ja sitä esiintyy myös sivettikissaurosten eritteissä.


title: Syklopentadekanoni

text: Syklopentadekanonin valmistamiseen on useita tapoja. Ensimmäiset tavat valmistaa yhdistettä olivat tapsiinihapon toriumsuolan pyrolyysi, tapsiinihapon esterien Dieckmann-kondensaatio, heksadekadinitriilin reaktio litium-N-etyylianilidin kanssa ja reaktiotuotteen hydrolyysi sekä prosessi lähtien syklododekanonista. Parhaiten suuren mittakaavan valmistukseen soveltuu kuitenkin niin sanottu Story-prosessi. Sykloheksanoni hapetetaan vetyperoksidilla trisykloheksylideenitriperoksidiksi. Tämän kuumentaminen johtaa syklopentadekaanin, joka voidaan hapettaa boorihapon toimiessa katalyyttinä syklopentadekanoliksi, joka hapetetaan edelleen syklopentadekanoniksi.


title: Syklopentadekanoni

text: Syklopentadekanonia käytetään hienoissa hajusteissa synteettisenä myskinä. Siitä voidaan valmistaa niin ikään myskin tuoksua antavana yhdisteenä käytettävää syklopentadekanolidia eli eksaltolidia.


title: Richmondin teatteripalo

text: Richmondin teatteripalo tapahtui Virginian Richmondissa 26. joulukuuta 1811, kun Richmond Theatressa syttyi tulipalo kesken näytöksen. Teatterissa oli palon syttyessä henkilökunnan lisäksi 598 katsojaa. Palossa kuoli 72 henkilöä.


title: Richmondin teatteripalo

text: Palo sai alkunsa, kun lavasteena toiminut kattokruunu sotkeutui köyteensä sitä nostettaessa, jolloin tuli pääsi tarttumaan lavasteisiin. Palossa kuolivat muiden muassa Virginian kuvernööri George William Smith ja entinen senaattori Abraham B. Venable. Teatteri tuhoutui palossa täysin, ja sen paikalle rakennettiin kirkko.


title: Peppi Pitkätossu (täsmennyssivu)

text: Peppi Pitkätossu voi tarkoittaa ainakin seuraavia:


title: Frank Chapot

text: Francis Davis ”Frank” Chapot (24. helmikuuta 1932 Camden, New Jersey – 20. kesäkuuta 2016 Bound Brook, New Jersey) oli yhdysvaltalainen esteratsastaja ja olympiamitalisti.


title: Frank Chapot

text: Kaikissa kuusissa kesäolympialaisissa vuosien 1956–1976 välillä kilpaillut Chapot kuului Yhdysvaltain olympiahopeaa Roomassa 1960 ja Münchenissä 1972 saavuttaneisiin joukkueisiin. Hän saavutti lisäksi useita olympiasijoituksia seitsemän parhaan joukkoon ja oli yksilökilpailussa parhaimmillaan neljäs. Olympiamenestyksensä lisäksi Chapot saavutti mitalisijoja Pan-Amerikan kisoista ja EM-kilpailuista.


title: Frank Chapot

text: Chapot kuoli hoitokodissa New Jerseyssä 84-vuotiaana 20. kesäkuuta 2016.


title: Gruen kirkkopalo

text: Gruen kirkkopalo tapahtui Norjan Gruessa 26. toukokuuta 1822, kun Gruen kirkossa syttyi tulipalo kesken messun. Palossa kuoli 113 (joidenkin lähteiden mukaan 116 tai 117) henkilöä.


title: Gruen kirkkopalo

text: Kirkko oli helluntain vuoksi täynnä: siellä oli palon syttyessä 500–600 ihmistä. Palo sai alkunsa kirkon ulkoseinästä ja levisi pian sen sisälle. 10–15 minuutin kuluttua kirkko oli ilmiliekeissä, ja se paloi maan tasalle.


title: Gruen kirkkopalo

text: Evakuointia vaikeuttivat kirkon sisään aukeavat ovet. Palon levittyä kirkon sisään siellä syntyi paniikki, joka osaltaan haittasi evakuointia. Palossa kuolleista vain seitsemän oli miehiä. Lapsia kuoli ainakin 45. Paljon ihmisiä jäi loukkuun portaisiin, jotka johtivat parville, jossa yleensä istuivat naimattomat naiset. Rakennuksesta ulos päässeet yrittivät pitää ovia auki auttaakseen muita, mutta tulipalon kuumuuden ja ihmismassan aiheuttaman paineen vuoksi tämä oli vaikeaa. Palon uhreista voitiin tunnistaa vain vouti Dines Guldberg Høegh sapelinsa perusteella.


title: Gruen kirkkopalo

text: Palon syy ei koskaan selvinnyt. Erään teorian mukaan palon sytytti kynttilöiden sytyttämistä varten kirkkoon tuoduista kekäleistä lähtenyt kipinä. Toisen teorian mukaan palon aiheutti joku, joka kokeili polttolasia kirkon ulkopuolella.


title: Gruen kirkkopalo

text: Gruen kirkkopalon seurauksena Norjassa säädettiin seuraavana vuonna laki, jonka mukaan kaikkien julkisten rakennusten ovien tuli aueta ulospäin.


title: Addams Family – Sukukokous

text: Addams Family – Sukukokous ("Addams Family Reunion") on vuonna 1998 valmistunut yhdysvaltalainen elokuva, joka perustuu 1960-luvun alkuperäiseen televisiosarjaan "The Addams Family" (joka puolestaan perustui pilapiirtäjä Charles Addamsin piirroksiin). Vaikka elokuva tehtiin pääasiassa suoraan videomarkkinoille, se sai ensi-iltansa ensin televisiossa Fox Family -kanavalla. Elokuvassa Gomez Addamsia esittää Tim Curry.


title: Addams Family – Sukukokous

text: Elokuva ei ole suora jatko-osa kahdelle Paramount Picturesin vuosina 1991 ja 1993 tuottamille Addams Family-elokuville.


title: Niittyhuippu

text: Niittyhuippu on tornitalo Espoon Niittykummussa. Se sijaitsee Niittykummun metroaseman yhteydessä. Huipulta voi päästä metroaseman laiturille muutamassa minuutissa. Niittyhuippu on 85 metriä korkea ja siinä on 24 kerrosta. Asuinkerrostalo valmistui 30. lokakuuta 2017.


title: Niittyhuippu

text: Niittyhuipun 10 alinta kerrosta on varattu Saton vuokra-asunnoille, ja kerroksissa 11–24 on omistusasuntoja. Talon alakerroksissa sijaitsee kauppakeskus Niitty, jonne asukkaat pääsevät suoraan hissillä. Talon ylimmässä kerroksessa on asukkaiden käytössä oleva kattoterassi.


title: Pyhän Leonardin kirkko (Aldrington)

text: Pyhän Leonardin kirkko on anglikaaninen kirkkorakennus Aldringtonin kaupunginosassa Brighton & Hovessa. Se sijaitsee samalla paikalla kuin aikaisempi keskiaikainen kirkko, jota oli vuonna 1638 kuvailtu raunioituneeksi.


title: Pyhän Leonardin kirkko (Aldrington)

text: Kirkko kuuluu Grade II -suojeluluokkaan.


title: Spresiano

text:
Spresiano on kunta Pohjois-Italiassa Trevison maakunnassa Veneton alueella.
Spresianossa sijaitseva tekojärvi Lago Le Bandie on suosittu vesilautailukeskus. Alueella on järjestetty myös triathlon-, räpyläuinti-, cyclocross-, maastopyöräily- ja maastojuoksukilpailuja.


title: Brooklynin teatteripalo

text: Brooklynin teatteripalo syttyi illalla 5. joulukuuta 1876 Brooklyn Theatressa Brooklynissa, New Yorkissa. Palossa kuoli ainakin 278 ihmistä, joidenkin lähteiden mukaan jopa yli 300.


title: Brooklynin teatteripalo

text: Kuolonuhrien määrällä mitattuna Brooklynin teatteripalo on Yhdysvaltain kolmanneksi tuhoisin tulipalo julkisessa rakennuksessa vuoden 1903 Iroquois Theatren palon (yli 600 kuollutta) ja vuoden 1942 Cocoanut Groven yökerhopalon (492 kuollutta) jälkeen.


title: Brooklynin teatteripalo

text: Brooklyn Theatre avattiin 2. lokakuuta 1871. Thomas R. Jacksonin suunnittelemassa teatterirakennuksessa oli Brooklynin poliisin palopäällikkö Patrick Keadyn mukaan paremmat hätäpoistumistiet kuin monessa muussa Brooklynin julkisessa rakennuksessa.


title: Brooklynin teatteripalo

text: Teatteri sijaitsi L-kirjaimen muotoisella tontilla Johnson Streetin ja Washington Streetin kulmassa. Teatterin proskenion sijaitsi suuremmassa siivessä (39 × 21 metriä), jonka julkisivu oli Johnson Streetillä. Johnson Streetille avautuivat 6,1 metriä leveät kulissien ovet, joista saatiin kuljetettua suuria lavasteita. Näyttämön ovet olivat pienempiä, mutta niistäkin mahtui sisään raskaiden taakkojen kanssa. Nämä ovet olivat teatteriväen käytössä, eikä yleisö juuri käyttänyt niitä. Pienemmässä siivessä (8,2 × 12,2 metriä), jonka julkisivu oli Washington Streetillä, sijaitsi alakerrosten pääsisäänkäynti ja erillinen portaikko kolmannen kerroksen parvelle. Ne oli tarkoitettu yleisön käyttöön, ja suunnittelija Jacksonin mukaan nämä sisäänkäynnit olivat riittävän suuria, jotta täysi katsomo – 1 450 ihmistä – saataisiin tarvittaessa tyhjennettyä viidessä minuutissa.


title: Brooklynin teatteripalo

text: Jackson oli lisäksi suunnitellut kolme ovea erityisiksi hätäuloskäynneiksi. Nämä ovet avautuivat Flood’s Alleylle, pienelle Johnson Streetin sivukujalle. Jokainen ovi oli 1,8 metriä leveä. Eteläisin näistä ovista sijaitsi toisen kerroksen parvelle johtavan portaikon alla. Keskimmäinen ovi sijaitsi permannon vieressä ja pohjoinen lähellä näyttämöä ja orkesterimonttua. Ovet olivat yleensä lukittuna luvattoman teatteriin tunkeutumisen estämiseksi.


title: Brooklynin teatteripalo

text: Brooklyn Theatressa oli istumapaikkoja kolmella tasolla. Pohjakerroksen permannolla oli 600 ja toisen kerroksen parvella 550 paikkaa. Kolmannen kerroksen parvella, joka ulottui rakennuksen eteläseinään saakka, oli 450 paikkaa. Kolmannen kerroksen parvelle oli oma portaikkonsa ja lipunmyyntinsä, joten siellä istuvat katsojat eivät yleensä olleet tekemisissä alempien kerrosten katsojien kanssa.


title: Brooklynin teatteripalo

text: Kauimpana näyttämöstä ja lähellä kattoa sijainneella kolmannen kerroksen parvella oli halvimmat paikat, ja myös sisäänkäynti sinne oli mutkittelevin. Parvelta kuljettiin ensin verhojen läpi ja laskeuduttiin lyhyitä portaita eteläseinän viereiselle tasanteelle. Tämän jälkeen vuorossa oli käännös ja uudet, eteläseinään kiinnitetyt portaat, jotka johtivat käytävälle toisessa kerroksessa. Kolmannesta kerroksesta tulevien piti kääntyä oikealle ja kulkea käytävää länsiseinän viertä pitkin toisen kerroksen lipunmyyntitoimiston luo, kääntyä käytävää vasemmalle ja kulkea alas portaita. Ne johtivat lyhyelle käytävälle pohjakerroksessa ja lopulta Washington Streetille.


title: Brooklynin teatteripalo

text: Toisen kerroksen parvelle kulkeminen oli helpompaa. Sinne kuljettiin kolme metriä leveää portaikkoa, joka lähti pohjakerroksesta, aulan nurkasta. Toisessa kerroksessa oli myös hätäuloskäynti, ovi ja portaat Flood’s Alleylle. Tämä ovi oli kuitenkin pohjakerroksen ovien tapaan yleensä lukossa.


title: Brooklynin teatteripalo

text: Ajan teattereille tyypillisesti Brooklyn Theatren näyttämö koostui esiintymislavan lisäksi lavastepajasta ja varastosta. Erilaisia ympäristöjä saatiin luotua maalatuilla taustoilla ja puukehyksiin kiinnitetyillä kankaisilla lavasteilla, joita nostettiin ja laskettiin tarpeen mukaan taljoilla ja väkipyörillä. Jos näytelmään sisältyi paljon maisemanvaihdoksia, näyttämöllä saattoi olla suuria määriä maalattua kangasta. Onnettomuusiltana lavalla olivat esitetyn "The Two Orphans" -näytelmän lavasteiden lisäksi myös lavasteet "Julius Caesar" -näytelmään, joita varastoitiin siellä väliaikaisesti.


title: Brooklynin teatteripalo

text: Näyttämö oli valaistu kaasuvaloilla, joita voitiin hallita ohjauspöydästä. Valoja voitiin ohjauspöydästä käsin sytyttää sähkökipinällä, ja niiden kirkkautta voitiin muuttaa säätelemällä kaasun virtausta. Kaasulamppujen sytyttäminen tulitikulla ja tupakointi oli näyttämöllä kielletty.


title: Brooklynin teatteripalo

text: Tiistai-iltana 5. joulukuuta 1876 teatterissa oli noin tuhat katsojaa. Arvioiden mukaan permannolla oli noin 250, toisen kerroksen parvella 360 ja kolmannen kerroksen parvella 400 katsojaa. Esitys sujui normaalisti neljännen ja viidennen näytöksen väliseen väliaikaan (noin kello 23) asti. Esirippu oli alhaalla ja orkesteri soitti väliaikamusiikkia. Esiripun takana näyttelijät ottivat paikkojaan lavasteissa, jotka kuvastivat vanhaa venevajaa Seinen rannalla. Lavasteet koostuivat puukehikkoon kiinnitetystä maalatusta kankaasta.


title: Brooklynin teatteripalo

text: Noin kello 23:20, kun viimeistä näytöstä valmisteltiin, näyttämöpäällikkö J. W. Thorpe huomasi pienen liekin lavasteissa näyttämön yleisöstä nähden vasemmalla reunalla. Kangas roikkui osittain irti lavasteen kehikosta, ja Thorpe päätteli sen osuneen kaasuvalon liekkiin. Hän arveli palavan kohdan olevan korkeintaan kämmenensä kokoinen. Vaikka näyttämöllä oli joskus pidetty vesiämpäreitä ja siellä oli edelleen paloletku, kumpikaan näistä ei ollut välittömästi käytettävissä. Thorpe harkitsi paloletkun käyttöä, mutta sen edessä oli "Julius Caesarin" lavasteita. Hän totesi, että palo ehtisi levitä liikaa paloletkun käyttöä valmisteltaessa, ja pyysi kahta puuseppää sammuttamaan palon käytettävissä olevilla keinoilla. He yrittivät sammuttaa liekkejä hakkaamalla niitä kepeillä tässä kuitenkaan onnistumatta.


title: Brooklynin teatteripalo

text: Palon sammutustöiden ollessa käynnissä esirippu nousi ja viimeinen näytös alkoi. Sokeaa orpotyttöä esittänyt Kate Claxton sanoi ensimmäiset vuorosanansa ennen kuin kulisseissa vuoroaan odottanut näyttelijä kuiskasi hänelle tiedon tulipalosta, kehotti jättämään näytelmän kesken ja poistumaan lavalta. Claxtonkin näki palon hiljalleen kasvavan, mutta jatkoi muiden näyttelijöiden kanssa esitystä päätellen ilmeisesti, että epätavallinen käytös lietsoisi paniikkia.


title: Brooklynin teatteripalo

text: Palon sammuttaminen ei kuitenkaan onnistunut. Itse asiassa sammutusyrityksessä irronneet palavat kappaleet levittivät palon myös muualle lavasteisiin. Kun palavia kappaleita alkoi putoilla näyttämölle, näyttelijöiden oli pakko lopettaa näytelmän esittäminen. Monet katsojat, jotka olivat jo alkaneet tulla levottomiksi, nousivat paikoiltaan ja alkoivat poistua rakennuksesta.


title: Brooklynin teatteripalo

text: Näyttelijät Kate Claxton, H. S. Murdoch ja J.B. Studley kehottivat aluksi yleisöä pysymään rauhallisena ja istumaan paikoillaan. Yleisön keskuudessa syntyi kuitenkin pian paniikki, jota näyttelijät yrittivät hillitä. Panikoivat ihmiset eivät kuitenkaan totelleet näyttelijöiden kehotusta poistua rauhallisesti. Tässä vaiheessa myös näyttelijät, jotka olivat lähes täysin palon ympäröiminä, päättivät poistua rakennuksesta.


title: Brooklynin teatteripalo

text: Claxton ja toinen näyttelijätär Maude Harrison poistuivat naisten pukuhuoneesta lipunmyyntiin johtavan käytävän kautta, ohittaen suuren osan aulan ihmismassasta. Murdoch ja Claude Burroughs puolestaan uskoivat, että on tarpeeksi aikaa hakea jotain lämmintä päällepantavaa rooliasujen päälle. He kuitenkin jäivät loukkuun eivätkä päässeet pakoon. Jotkut henkilökunnan jäsenet poistuivat näyttämön takaosan ovista Johnson Streetille, mutta tuli esti pian näiden ovien käytön. Jäljelle jäivät vain uloskäynnit Washington Streetille ja Flood’s Alleylle.


title: Brooklynin teatteripalo

text: Näyttelijöiden yrittäessä hillitä paniikkia paikannäyttäjä Thomas Rocheford meni aulaan avaamaan siellä olevaa Flood’s Alleylle johtavaa hätäuloskäyntiä. Koska ovea käytettiin harvoin, sen lukkomekanismi oli ruosteessa, eikä hän saanut ovea auki ennen kuin löysi metallinpalan ja käytti sitä apuna. Tämän ansiosta katsojat saatiin evakuoitua permannolta varsin nopeasti. Avoimista ovista tuli kuitenkin sisään ilmaa, ja tulipalo näyttämöllä kasvoi heti.